Биринчи президент - Қирғизистон иқтисод ва маориф тизимини олға қадамлар билан, революцион услубда ривожлантириш керак, деб ҳисоблайди. 19.09.2017, Sputnik Ўзбекистон\n18:14 19.09.2017 (янгиланди: 19:41 19.09.2017)\n© Sputnik / Виталий Белоусов / Фотобанкка ўтишМосковский экономический форум\nБиринчи президент - Қирғизистон иқтисод ва маориф тизимини олға қадамлар билан, революцион услубда ривожлантириш керак, деб ҳисоблайди.\nТОШКЕНТ, 19 сен — Sputnik. Қирғизистон биринчи президенти Аскар Акаев Sputnik студияси меҳмони бўлди.\nСобиқ президенти яқинда ўзининг янги китобини нашрдан чиқарди. Унинг номи "Қирғизистон тезкор ривожланиш стратегияси" деб аталган бўлиб унда 2033 йилда Қирғизистон қандай мамлакатга айланиши мумкинлиги ҳақида ҳикоя қилиб берилган.\nАсқар Акаевнинг фикрига кўра, бугун дунё глобаллашиб бормоқда. Илмий-техник ютуқлардан дунёнинг исталган нуқтасидан туриб фойдаланиш мумкин, хоҳ у ривожланган мамлакат хоҳ қолоқ мамлакат ҳудуди бўлсин.\n4 Май 2017, 19:06\nБиринчи президент — Қирғизистонда биринчи навбатда иқтисод ва маориф тизимини олға қадамлар билан, революцион услубда ривожлантириш керак, деб ҳисоблайди.\nБу борада Акаев Финляндияни мисол қилиб кўрсатди. Собиқ президент айтишига қараганда, бир вақтлар Европанинг энг қолоқ мамлакати бўлган Финляндия, фақатгина маориф тизимини кескин яхшилаш эвазига, бир авлод умири давомида бутунлай бошқа мамлакатга айланди. Бугунги кунда Финляндия Европанинг иқтисодий ва ижтимоий томондан энг ривожланган мамлакатларидан биридир, финларнинг таълим тизими эса — дунёда энг яхши деб тан олинган.\nШунингдек, Аскар Акаев Қирғизистонда октябрда бўлиб ўтадиган президент сайловлари ҳақида ҳам тўхталиб ўтди.\nЭслатиб ўтамиз, Қирғизистонда октябрда бўлиб ўтадиган сайловларда 13та номзод рўйхатдан ўтган, улардан уч нафари етакчилик қилмоқда. Қирғизистон Конституциясига кўра, президент 6 йилга сайланади ва қайта сайловда иштирок эта олмайди.\nАкаев президент сайловида шундай кучли рақобат борлигини жуда яхши деб баҳолади.\n"Шундай кучли рақобат борлиги бу яхши, бу халқ учун танлов имконияти бор дегани. Бу жуда яхши. Иккинчидан, етакчи номзодларнинг уч нафари собиқ бош вазир лавозимида ишлагани ҳам жуда яхши. Демак улар бошқарувчилик тажрибаси бор ва улар президент бўлишга тайёр", — деди Аскар Акаев.\nҚирғизистон биринчи президентининг фикрига кўра, коллектив ақл тўғри қарор қабул қилишга қодир ва у мамлакат учун энг керак бўлган президенти танлайди.\nБугунги кундан Қирғизистоннинг энг асосий муаммолари нимада?\n1. Популист-сиёсатчилар кўплиги. Қирғизистонда айрим сиёсатчилар, амалга ошириб бўлмайдиган ишларни ваъда беришади. Одамлар эса уларга ишонишади ва овоз беришади, натижада — эски ҳаммом, эски тос. Ушбу сайловда умид қиламанки Қирғизистонга реалист-сиёсатчи президент бўлади ва халқни барча қийинчиликларни меҳнат ва тер тўкиш билан енгишга чақиради. Бизга реал-полтиклар керак.\nКеча қўлга олинган террорчи собиқ Қирғизистон фуқароси бўлиб чиқди\n18 Апрел 2017, 10:52\n2. Жамиятнинг исломлашиб кетиши\nҚирғизистонда ҳаётининг барча жабҳаларида исломлашиш жараёни чуқурлашиб бормоқда. Бу яхшиликка олиб келмайди. Қирғизистон халқи ҳар доим либерал исломга эътиқод қилган. Қирғиз аёллари ҳатто феодал жамиятда ҳам паранжи киймаган. Бугун эса, Бишкекда ҳар уч аёлдан бири паранжида юрар экан. Мен соғлом ислом тарафдориман, радикаллашувга қаршиман. Чунки бу яхшиликка олиб келмайди. Умид қиламанки, янги президент мамлакатни дунёвий йўлдан олиб боради. Радикал ислом ғоялари ҳаётни қамраб олишига йўл қўймайди.\n3. Жамиятнинг тарқоқлиги. Давлатда тарқоқликка қарши курашиш лозим. Ўн йил президентлик давримда жануб ва шимолни бирлаштиришни ўзимнинг асосий вазифам деб билганман. Охирги пайтлар нафақат сиёсий элитада, халқ орасида ҳам бўлинишни ҳис қилаяпман. Бу хавфли.\nАгар биз мана шу уч муаммони енгиб ўта олсак Қирғизистон эркин ва тез ривожланиши йўлига кириши мумкин, деди Аскар Акаев.\nЭслатиб ўтамиз, Аскар Акаев 1990-2005 йиллардар Қирғизистон президенти, Техник фанлар номзоди ва МГУ ўқитувчиси.


Тасмания тикланувчи энергия билан ўзини 100...\n28.11.2020 14:36 0 1658\nФото: «Lakes Mail»\nАвстралиянинг Тасмания штати тикланувчи манбалардан олинувчи электр энергияси билан ўзини тўлиқ таъминлашга ўтганини маълум қилди. Орол-штат яқин йиллар ичида эҳтиёжидан ортиқча энергия ишлаб чиқариб, Австралиянинг бошқа ҳудудларини ҳам «яшил энергия» билан таъминлай бошлайди.\nШтатнинг энергия мустақиллигига эришганини маълум қилган Тасмания энергетика вазири Гай Барнеттга кўра, фақат шамол ва гидроресурслардан фойдаланилмоқда.\nҲукумат маълумотига кўра, Тасмания Австралиянинг экологик тоза энергия олувчи ҳудудларидан бирига айланганига анча бўлди, штатдаги улкан гидроресурслар мамлакатдаги электр энергиясининг асосий қисмини беряпти.\nТасманияда тикланувчи энергетикага Лонсестонда 1895 йили Duck Reach электр станцияси қурилиши билан тамал тоши қўйилган, бу жанубий яримшардаги илк ГЭС эди.\nШунга қарамасдан, Тасмания кўп йиллар импорт қилинадиган газ ва кўмирга қарам эди. Шамол электр станциялари қурила бошлаши билан бу қарамликка барҳам берилди.\nВазир Барнеттнинг таъкидича, Грэнвилл бўғозида шамол станциялари қуриб битказилиши билан Тасманияда тикланувчи энергия ишлаб чиқиш 100 фоизга етди. Штат ғарбий соҳилидаги ушбу станция иш ҳажмини янада кенгайтириш устида изланишлар кетяпти.\nОхирги иккита турбина фойдаланишга топширилиши билан Тасмания ишлаб чиқараётган «яшил энергия» 10741 ГВт-соатга етади — бу штатнинг ўртача йиллик эҳтиёжидан анча кўп.\nэлектр энергияси Австралия тасмания


29 июль санасида ўтказилган онлайн-аукционлар натижаси\nКеча 94 та мулк савдога чиқарилиб, бошланғич нархи 2,9 млрд.сўмлик 213 та мулк 5,9 млрд.сўмга реализация қилинди.\n6 та "0" харид қиймати бўйича давлат мулки объектлари ва 1 та баҳоланган нархдаги давлат кўчмас мулки объекти:\n- Тошкент шаҳар, Чилонзор туманидан нархи 155,5 млн.сўм бўлган давлат объекти 163,2 млн.сўмга сотилди.\n112 та тадбиркорлик учун ер участкалари:\n- Хоразм вилояти, Урганч шаҳридан нархи 4,3 млн.сўмлик ер участкаси учун 931,2 млн.сўм нарх тасдиқланди.\n82 та уй-жой қуриш учун ер участкалари:\n- Қашқадарё вилояти, Китоб туманидан нархи 1,4 млн.сўмлик ер участкаси учун 14,3 млн.сўм нарх тасдиқланди.\nБундан ташқари, 8 та давлат мулки ижарага берилди, 1 та асбоб-ускуналар реализация қилинди.


Осиё ривожланиш банки Ўзбекистонга 273 млн. доллар қарз берди - | Hizb-Uzbekiston.info\nHome›ХАБАР ВА ИЗОҲ›Осиё ривожланиш банки Ўзбекистонга 273 млн. доллар қарз берди\nОсиё ривожланиш банки Ўзбекистонга 273 млн. доллар қарз берди\nХабар: Podrobno.uz 7 апрелда ҳукумат қарорига таяниб хабар беришича, Осиё ривожланиш банки Ўзбекистондаги йўлларни ривожлантиришга 273,8 млн. доллар ажратди.\n“ОТБ директорлар кенгаши 24 йил муддатга, шу жумладан тўрт йиллик имтиёзли давр учун маблағ ажратишни маъқуллади” – дейилади ҳужжатда.\nИзоҳ: Маълумки, қарзлар бевосита мустамлакачи давлат томонидан ёки шу Осиё ривожланиш банки ва халқаро валюта фонди каби ана шу мустамлакачи давлатлар ҳукмрон бўлган халқаро муассасалар томонидан берилади. Бу муассасалар мустамлакачи давлатлар чангалларидан биридир. Осиё ривожланиш банкидаги энг йирик акционерлар АҚШ, Япония, Хитой, Ҳиндистон, Канада, Австралия, Германия, жанубий Корея каби давлатлардир.\nБундай қарзлар берилишдан мақсад Ўзбекистон каби учинчи дунё деб аталадиган мамлакатлардаги бойликларни талаб кетиш, бу мамлакатларни қолоқлик ҳолида қолдириш, бинобарин кофир ғарб давлатларига қарам бўлиб қолаверишини сақлаб қолиш эканлиги сир бўлмай қолди. Мустамлакачи давлатлар учинчи дунё мамлакатларини қарзлар тузоғига туширишга устаси фаранг бўлиб кетган. Бу қарзлар давлатни қудратли қиладиган оғир саноат каби маҳсулот ишлаб чиқариш лойиҳаларига сарфланмайди, балки йўллар ётқизиш, сувлар чиқариш каби истеъмолчилик ва маиший хизматлар лойиҳаларига сарф қилинади. Бинобарин, бу қарзлар бойликнинг ўсишига олиб келмайди, аксинча, қарздор мамлакатларнинг қарз берган давлат ҳукмронлигига бўйсунишига олиб келади, холос. Қарздор давлатлар бу қарзларни узиш у ёқда турсин, унинг процентларини ҳам тўлай олмайдиган ҳолатга келади.\nЎзбекистоннинг ташқи қарзи марказий банк ҳисоботига кўра 2022 йил 1 январда 39,6 млрд. долларни ташкил қилди. Бу қарз 2021 йил бошланишидан бери 16% га ёки 5,4 млрд. долларга кўпайди. Бу эса ялпи ички маҳсулотнинг 57% и демакдир. Ялпи ички маҳсулот ўтган йили 69,23 млрд. долларни ташкил қилган эди.\nЎзбекистон ҳокимлари юритаётган энг кўзга кўринарли сиёсатларидан бири ўз халқини шу Осиё ривожланиш банки каби молиявий муассалар берадиган риболи қарзлар ботқоғига ботиришдир.\nШунинг учун бу қарзлар боқоғидан ва бу қоронғу туннелдан чиқишнинг ягона йўли, қашшоқлик, ишсизлик, қолоқлик ҳолатидан бу золим тузумларга барҳам бериб, Умматни битта халифа ҳукми остидаги битта давлатда бирлаштиришдир. Зеро, шунда Уммат бошқа миллатлар ва халқлар ўртасида ўзига муносиб бўлган ҳақиқий ўрнини эгаллайди. Бу давлат инсонларнинг жонини, молини ва ор номуси ҳимоя қилади. Росулуллоҳ ﷺ бундай дедилар:\n«Имом (халифа) бамисоли ортида туриб жанг қилинадиган ва ҳимояланиладиган бир қалқондир».\nРиболи қарзлар ҳаромдир ва устимизда кофирларнинг ҳукмронлик қилиши учун бир воситадир\nTagsОсиё ривожланиш банкиқарз\nАйб Исломда эмас, айб ўзимизда\nЛиван режими юртдаги Ислом аҳлига барча тақиқларни депсаб ўтиб адоват қилмоқда!


Тажовузкор ташқи кўриниш ва кучли двигатель: янгиланган Malibu\nBosh sahifaBlogТажовузкор ташқи кўриниш ва кучли двигатель: янгиланган Malibu\nБаҳорнинг охири бирламчи автобозорга навбатдаги янгиликни туҳфа этди: «GM Uzbekistan» янги бизнес-класс тоифасига кирувчи «Chevrolet Malibu» седанини ишлаб чиқаришни бошлади. Янги такомиллаштирилган модель эски авлодларидан хавфсизлик ва қулайлик даражаси юқорилиги билан фарқланиб туради. Ишлаб чиқувчилар янги автомобилнинг тежамкорлиги борасида ҳам қайғуришган. Йирик блокли йиғиш (SKD) Тошкентда амалга оширилади.\nБу янгиликдан жуда ҳам қувониб кетишингизга нарх йўл қўймайди – янги автомобиль 210 млн. сўмга сотилади. Шунга қарамай, бу бизга дизайн ва жиҳозлашнинг янги босқичи борасида сўз юритишимизга ҳалақит бермайди.\nИшлаб чиқарувчиларнинг баёнотларига кўра, янги Malibu премиум-седанлар сегментини “чайқатиб” юборишга қаратилган ажойиб аэродинамик кўрсаткичларга эга. Автомобиль энг сўнгги техникавий ишланмалар билан жиҳозланган ва янги “ташқи кўриниш” касб этган. Модель қуввати 186 от кучига тенг 2,5 л ҳажмдаги двигатель билан жиҳозланган. Аммо энг қизиғи, энди Malibu тажрибасиз ҳайдовчиларга ёнилғи сарфини ҳар 100 км га 10,8 литргача камайтириш имконини берувчи 6 босқичли янги авлод автомат трансмиссиясини ҳам таклиф этмоқда.\nАвтомобилнинг ташқи ва ички кўриниши\nДвигателнинг фарқланувчи тавсифларидан ташқари янги модель дизайнининг шундай хусусиятилари борки, улар кўз олдингизда “темир иродали” автомобиль тургандек ҳиссиётларни уйғотади.\nБурмаларда юмалоқлашган синиқ чизиқлар, мутлоқ тўғри бурчакларнинг йўқлиги орқа ёруғлик диодли оптика, фаралар ва Malibu га хос таниш қўш радиатор панжараси кўринишлари билан текислаб юборилади. Умуман олганда, кузов элементлари ва седаннинг орқа қисми бироз афсонавий “Camaro” нинг ташқи кўринишини эслатиб юборади. Ўзбекистон автобозорига янги Malibu 4 ранг (марваридранг оқ, тутунсимон оқ, тўқ кулранг ва қора) да кириб боради.\nЯнги седаннинг интерьери янада улуғворлик касб этган. Салон дизайнида юқори сифатли материаллардан фойдаланилган. Марказий консолдаги тугмаларнинг минимал ва қулай жойлашуви билан бир қаторда седан янги асбоблар панели ва рул чамбарагига эга бўлган. Марказий консол ўртасида MyLink кўнгилочар-ахборот мажмуасининг диагонали 7.0 дюйм бўлган Touch Screen дисплейи ўрнатилган. Ҳайдовчи ёнлари қулайлаштирилган кенг ўриндиққа ўтирса, орқа ўриндиқда ўтирадиган йўловчилар 33 мм қўшимча жойга эга бўлишган.\nСедан 8 та хавфсизлик ёстиқчаси (шифтда ва орқа ўриндиқда ўтирадиган йўловчилар учун) билан жиҳозланган. Бундан ташқари, хавфсизлик тизими, шунингдек, қияликдан тушишда автоматик тормозланиш, тезликнинг автоматик назорати, трэкшн-контроль — жойида чарх уришни назорат қилиш ва олдинги ҳамда орқадаги датчиклар ёрдамида машинани йўл четига жойлаштириш (парковка) ни ўз назоратига олади. Шуни ёддан чиқармаслик керакки, автомат бошқарув чоғида ҳам йўлларда юз бераётган вазиятларга жавобгарлик аввалгидек ҳайдовчининг бўйнида бўлиб қолади.\nGM Uzbekistan вакилларининг хабар беришларича, автомобилни харидорга етказиб бериш муддати 3 ойдан ошмайди: “негаки, бу модель бутунлай локаллаштирилган конвейерда йиғиладиган базавий моделлардан кўра йирик блокли йиғиш усулида ва олдиндан буюртмалар бўйича ишлаб чиқарилади”.\nАвтомобилнинг нархи 210 миллион сўмга баҳоланмоқда. Агар тўлов халқаро пластик карточкаси орқали амалга ошириладиган бўлса, у ҳолда 110 852 000 сўмни ташкил этади. Нархи унинг қай тарзда жиҳозланишига боғлиқ. Автомобиль сотуви транзакция амалга ошириладиган кундаги Ўзбекистон Республикаси Марказий банкнинг курсига кўра АҚШ доллари эквиваленти бўйича амалга оширилади.\nСедан узунлиги ошди ва энди у 4923 миллиметрни ташкил этмоқда. Кенглиги ўзгаришсиз қолди – 1854 мм., баландлиги – 1470 мм. Ғилдирак базаси – 2829 мм, клиренс эса - 150 мм. Ишлаб чиқарувчи бир қаторда жойлашган 4 турбинлашган цилиндрли жиҳозлашни таклиф этмоқда.\nЦилиндрлар сони — 4, бир қатор\nИшчи ҳажми— 2490 куб см\nМаксимал қуввати — 186 кВт/от кучи, дақиқасига 5300 айланишда\nАйлантирувчи момент — 249 Н*м, дақиқасига 4400 айланишда\nҲаракатлантирувчи тури — олдинги\nТрансмиссия тури — 6 босқичли автоматик узатмалар қутиси\nОлдинги — Макферсон\nОрқадаги — Тўрт ричагли осма\nОлдинги/орқа тормозлар — дискли/дискли\nУзунлиги — 4923 мм\nКенглиги — 1854 мм\nБаландлиги — 1470 мм\nҒилдираклар базаси — 2829 мм\nҚайрилиб олиш учун минимал радиус — 5,4 м\nЮкхона бўлмаси ҳажми — 447 л\nЮришга шай массаси — 1471 кг\nМаксимал рухсат этилган масса— 2100 кг\nМаксимал тезлиги — 220 км/соат\n0–100 км/соатга эришиш— 8,0 сония\nШаҳар циклида — 11,1 л\nАралаш циклда — 8,1 л\nЁқилғи тури ва русуми — АИ-91\nЁқилғи баки сиғими — 60 л


Президент Қарори ва Фармонига шарҳ (+видео) - Navoiy davlat konchilik instituti Nukus filiali\nПрезидент Қарори ва Фармонига шарҳ (+видео)\nHome > 2021 > Aprel > Президент Қарори ва Фармонига шарҳ (+видео)\n2021 йил 1 майдан бошлаб ижтимоий ҳимояга муҳтож талабалар учун ижара тўловининг ярми давлат томонидан қоплаб берилади\n-Профессионал таълим ташкилотларининг “Ёшлар дафтари”га киритилган ўқувчи-ёшларига корхоналарда амалиёт ўтган вақти учун 6 ой давомида ҳар ой базавий ҳисоблаш миқдори (БҲМ)нинг икки баравари ( 490 минг сўм) миқдорида Давлат бюджетидан субсидия ажратилади.\n-Талабалар турар жойи билан қамраб олинмаган талабаларининг 60 фоизига ойлик ижара тўловининг 50 фоизи Давлат бюджети ҳисобидан қоплаб берилади. Бунда ижара тўловининг қоплаб бериладиган қисми Тошкент шаҳрида – БҲМнинг 1 баравари (245 минг сўм), қолган ҳудудларда – БҲМнинг 0,5 баравари (122 минг сўм)дан ошмаслиги лозим.\n– давлат олий таълим муассасаларига 10 тагача маҳалла фуқаролар йиғинлари бириктирилади;\n-давлат олий таълим муассасалари ректорлари томонидан бириктирилган маҳалла фуқаролар йиғинларида яшайдиган уюшмаган ёшлари ОТМда ташкил этилган фан ва спорт тўгаракларига бепул жалб қилинади.\nPrevious Post МИЛЛИЙЛИГИМИЗ НАМОЙИШИ\nNext Post Диққат, эълон!!!


1. Офарин, Феруза!!\n- Зиммамга катта масъулият юкланганди. Кўрик-танловнинг пойтахтимизда ўтказиладиган финал босқичида Наманган вилояти шарафини муносиб ҳимоя қилиш учун пухта тайёргарлик кўрдим. Натижаларим ёмон бўлмади. Келгусида касбимнинг янада моҳир эгаси бўлиш учун ўқишдан, изланишдан чарчамайман, - дейди Феруза Бўтаева.\n2. Соғлиқни сақлаш вазирлиги мониторинги: "Саломатлик мактаблари" ўзини оқлаяптими?\nСоғлиқни сақлашнинг бирламчи бўғинларида таълим муассасалари ва маҳалла фуқаролар йиғинлари билан узвий равишда иш олиб борилмоқда. Соғлом турмуш тарзи тарғиботининг натижалари фаолиятда кўзга ташланмоқда. Бинобарин, “Саломатлик мактаблари” номигагина тузилмаган, балки амалий ишлар марказига айланган.


Нажот – фақат тарбияда!\nПрезидентимиз Шавкат Мирзиёев дунёда тинчлик ва осойишталикни доим барқарор сақлаш ҳақида сўз юритар экан, нажот – фақат тарбияда эканлигини кўп бора таъкидлаган.\nЁшлар тарбияси ўта муракаб ва масъулиятли эканлиги яхши маълум. Масъул лавозимларда фаолият кўрсатиб келаётган, катта ҳаёт тажрибасига эга кишилар билан жонли мулоқотларнинг самараси шунга яраша бўлади.\nМирзо Улуғбек номидаги Ўзбекистон Миллий университетида Ички ишлар вазири маслаҳатчиси, генерал-полковник Зокиржон Алматов ҳамда Ўзбекистон халқ артисти Ёдгор Саъдиев билан ўтказилган учрашув таассуротлари талаба-ёшлар қалбига муҳрланиб қолди.\n– Мамлакатимизда ёш авлодни баркамол инсонлар қилиб тарбиялаш, улар қалбига ватанпарварлик, юртга садоқат туйғуларини сингдиришда жонли мулоқотлар, ижодий учрашувлар ўз самарасини кўрсатмоқда,– деди ЎзМУ ректори Авазжон Мараҳимов маънавий-маърифий тадбирни кириш сўзи билан очар экан.– Университетимизда кўплаб депутатлар, сенаторлар, таниқли олимлар, шоир ва ёзувчилар, санъаткорлар билан учрашувларнинг ҳар бири талабаларимиз учун ўзига хос ҳаёт мактаби бўлмоқда. Бугунги учрашувда умрини юртимиз тинчлиги ва осойишталигини таъминлашга бахшида этган фидойи инсон, Ўзбекистон Республикаси Ички ишлар вазири маслаҳатчиси, генерал-полковник Зокиржон Алматовнинг хотиралари, дил сўзлари талаба-ёшларимиз учун қанчалик қизиқарли эканини изоҳлашга ҳожат бўлмаса керак.\nЎзбекистон давлат мустақиллигига эришиш остонасида ва истиқлолнинг дастлабки йилларида заҳматкаш халқимиз қанчалик мураккаб даврларни бошидан кечирганлари ҳақида ёшлар газета-журнал тахламлари, китоблардан ўқиб тасаввур этишлари мумкин. Бу мавзуда айнан ана шу шиддатли воқеа-ҳодисалар ичида жавлон урган генерал-полковникнинг сўзлари, жонли мулоқотидан баҳраманд бўлиш йигит-қизларга қанчалик завқ бахш этгани уларнинг юз-кўзларида акс этиб турарди.\n– Юртимиз тинчлиги, эл осойишталиги йўлидаги эзгу саъй-ҳаракатларимиз бугун ҳам жадал давом этмоқда,– деди Зокиржон Алматов.– Буни 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида ички ишлар органлари фаолиятини ислоҳ қилиш долзарб вазифалардан бири этиб белгиланганидан ҳам билса бўлади. Ҳеч кимга сир эмаски, олиб борилаётган чора-тадбирларга қарамай, айрим жиноят турлари, хусусан, ўз жонига қасд қилиш, безорилик, ўғрилик, ҳатто аёллар ўртасидаги жиноятлар содир этилаётганидан кўз юмиб бўлмайди. Бу каби салбий ҳолатлар, иллатларнинг олдини олиш эса нафақат соҳа ходимлари, балки кенг жамоатчилигимиз, айниқса, ёшларимизга ҳам кўп жиҳатдан боғлиқдир. Тинч ва осуда ҳаёт инсонни фаровон ҳаёт кечиришга, жамият учун фойдали ишлар қилишга ундайди. Бу неъматни асраб-авайлаш, ўз олдимизга қўйган эзгу мақсадлардан чекинмай, турли зарарли одатлар ва алдовларга учмай ҳаёт кечириш ҳар биримизнинг энг муқаддас бурчимиз эканини унутмаслик лозим. Келажагимиз бўлмиш ёшлар қалбида Ватанимиз тақдири, келажаги учун дахлдорлик ва масъулият ҳиссини ошириш, ёт ғояларга қарши мафкуравий иммунитетни муттасил кучайтириб бориш мақсадга мувофиқдир.\nТадбирда Президентимиз иштирокида ички ишлар идоралари вакиллари билан ўтказилган видеоселектор шаклидаги йиғилишлардан тайёрланган ролик ҳам намойиш этилди. Давлатимиз раҳбари томонидан соҳада самарадорликни оширишнинг муҳим омили саналган устувор жиҳатларга яна бир бор эътибор қаратилди.\nУчрашувда Ўзбекистон халқ артисти Ёдгор Саъдиевнинг ватанпарварлик, юртга садоқатли бўлиш – олий шараф эканлиги ҳақида билдирган фикрлари тадбир иштирокчиларини тўлқинлантириб юборди.\n– «Шайтанат» сериалидаги айрим эпизодларни ЎзМУ бош биносига туташ айланма зиналарда суратга олган эдик,– деди Ёдгор Саъдиев.– Ўша даврдаги университет теварак-атрофидаги ҳолат билан бугунги ажиб манзарани ҳатто қиёслаб ҳам бўлмайди. Шундай жаннатмакон масканда қунт билан ўқимаслик, ватанпарвар бўлмаслик мумкинми? Мен истиқлол фарзандлари ҳисобланмиш ёшларга ҳавас қиламан. Улар эркин ва бахтли Ватанда барча орзу-умидларига эришишлари учун беқиёс имкониятларга эгадирлар.\nУчрашувда машҳур актёр ижросидаги гўзал қўшиқлар даврага янада файз киритди.


Тадбирда ҳозир коронавирус билан параллел равишда пневмония ҳам ривожланаётгани, пневмония коронавирус билан бирга кўрилиши, ташхисланиши кераклиги ҳақидаги саволга жавоб берилди.\n«Томоқ оғриғи, иситма каби клиник аломатлар бўлса, ана шу белгилар биргаликда кечса, улар ўзининг яшаш жойлари бўйича поликлиникаларига мурожаат қилиб, Covid-19’га текширилиши керак.\nНима учун? Баъзи инсонларда оғиз, бурундан олинадиган ПЗР таҳлили бир неча кундан кейин олинган бўлса, вирус чиқмаслиги ҳам мумкин. Лекин вирус ўпка тўқимасига ўтган бўлиши ҳам мумкин.\nБу зотилжам деб айтиляпти, лекин буни тўғри тушунтириш керак. Бу аввалгидагидек зотилжам эмас. Бу ўпка тўқимасининг орасидаги бириктирувчи тўқима, қон-томирдаги эндотелий қаватининг зарарланиши.\nПульмонологлар зотилжамни аскультация қилганда эшитадиган бўлса, бу касалликда фонендоскоп орқали эшита олмаймиз. Шунинг учун бундай ҳолларда рақамли рентген ускуналаридан фойдаланамиз. Агар имконият бўлса, мультиспирал компьютер томографияси (МСКТ) қилиниши керак. Ҳансираш, йўтал, кўкрак қафасида қисишлар пайдо бўлса, иситма чиқиши ва 3-4 кун кўпроқ давом этишида яшаш жойи бўйича оилавий поликлиникага мурожаат қилишни тавсия қиламиз. Умумий амалиёт шифокори ўзи кўриб, тавсия бериши керак», деди Коронавирусга қарши курашиш штаби аъзоси Наргиза Парпиева.\nУшбу савол юзасидан Коронавирусга қарши курашиш штабининг яна бир аъзоси Лазиз Тўйчиев ҳам ўз фикрларини билдирди.\n«Мисол учун, бемор ўзини ёмон ҳис қилди, нафаси сиқа бошлади, зотилжам аломатлари бор. Шундай ҳолатда махсус тест натижасини кутади.\nНатижа манфий бўлса, тушунарсиз ҳолат юзага келади: бу Covid-19’ми ёки йўқми? Мана шундай ҳолатларда янги чиққан қўлланмамизда шарт қўйилмаган, таҳлил топшириб, унинг натижаси бўйича Covid-19 аниқланганда деган сўзларни умуман олиб ташладик. Агар беморда клиник аломатлар бўлса, биринчи навбатда ана шу клиник аломатларнинг Covid-19’га тўғри келмаслигини ҳисобга оламиз, иккинчи навбатда касалликнинг оғирлигини белгилаймиз. Шундан кейин амбулатор шароитда уйда ёки поликлиника ёки стационарда даво муолажаларини бошлаймиз. Мусбат ёки манфий натижага қараш йўқ. Клиник аломатлар борми, демак у бемор даволашга муҳтож», - деди Лазиз Тўйчиев.


«Райо Вальекано» бош мураббийи: «Барселона»га қарши ўйинда ҳақиқий ҳакамни кўрмадим»\n12:41 / 04.03.2016\nИспаниянинг «Райо Вальекано» футбол клуби бош мураббийи Пако Хемес мамлакат чемпионатининг 27-туридан ўрин олган «Барселона»га қарши учрашувдан (1:5) кейин фикр билдира туриб, ҳакамликдан норози бўлганини таъкидлади.\n«Биз 35 учрашувдан бери мағлубият нималигини билмай келаётган жамоага қарши ўйнадик. Бизда яхши имкониятлар бўлди, бироқ ҳали бу борада кўп ишлашимиз керак.\nМен бугун майдонда ҳеч қандай ҳакамни кўрганим йўқ. «Барселона»дек жамоага қарши тўққиз киши бўлиб ҳаракат қилиш натижага таъсир ўтказади. Бундай вазиятда ўйнаш жуда қийин. Ўйлашимча, тўлиқ таркиб билан ўйнаганимизда ҳисоб бу даражада кўриниш олмасди», дея Хемесдан иқтибос келтиради AS.


Дунёнинг энг ғаройиб 10 аэропорти\n10:26 / 07.01.2017\nМуҳандисларнинг ажойиб ғоялари асосида яратилган дунёнинг энг ғаройиб 10 аэропорти рўйхати тақдим этилди. Don't Panic ажабтовур дунё аэропортларининг рўйхатини тузишда қуйидагиларга эътибор қаратди: қўниш чизиғининг узунлиги ва шакли, жойлашув ва қўшимча функционал. Маълум бўлишича, дунёда ҳам автомобиллар йўли, ҳам гольф майдони вазифасини ўташи мумкин бўлган аэропортлар талайгина экан. Шунга қарамай, бу аэропортлар барча мамлакатлардан қатновчи мунтазам рейсларни қабул қилиб, муваффақиятли хизмат кўрсатиб келмоқда.\nКуршевель Халқаро Аэропорти, Франция\nСамолётни 525 метр узунлик ва 18,5 фоиз қияликдаги қўниш чизиғига қўндириш учун анча жасорат керак бўлади. Аэропорт ўзининг "букур" шакли ва жуда қисқа масофали қўниш йўлаги туфайли Гиннеснинг рекордлар китобидан ўрин олган. Ҳеч нарсадан хабари йўқ авиайўловчилар тоғларнинг бетакрор манзарасига мафтун бўлиб ўтирган бир вақтда учувчилар машаққатли вазифани бажаришади. Қўниш ҳақиқатда фавқулодда вазиятларда бажарилади, чунки йўлакнинг охири кўринмайди, бунинг устига қияликда парвоз қилишга тўғри келади.\nГибралтар Халқаро Аэропорти\nГибралтар Халқаро Аэропорти - дунёдаги энг ноёб аэропортлардан бири. Унинг қўниш йўлаги нафақат бир неча юз метр денгиз томон йўналади, балки автомобиль йўли билан ҳам кесишади. Самолётлар учаётган ёки қўнаётган вақтда автомобиллар ва йўловчилар ҳаракати светофорлар ҳамда тўсиқлар ёрдамида тўхтатилади. Аҳоли бахтига, аэропорт ҳафтасига 30дан кам рейсларга хизмат кўрсатади. Уинстон Черчилль проспекти - серқатнов йўл, чунки у мамлакатни қўшни Испания билан бирлаштиради. Транспорт инфратузилмасининг бу қадар тирбандлигига Гибралтарнинг ҳудуди кичиклиги сабабдир, зеро у майдони 6,5 квадрат километр бўлган ярим орол ҳудудида жойлашган.\nМалика Юлиана аэропорти, Муқаддас Мартин ороли\nУшбу аэропорт қўниш йўлагининг охири денгиз қирғоғи, Махо соҳилига бориб тақалади. Шундай экан, ҳаво кемалари соҳилда дам олаётган сайёҳлар боши узра 10-20 метр баландликда учиб ўтади. Аэропорт Нидерландия маликаси Юлиана шарафига шундай номланган. Малика аэропорт очилганидан бир йил кейин бу ерда бўлган.\nСвальбард аэропорти, Шпицберген, Норвегия\nШпицберген қутб архипелагига хизмат кўрсатувчи асосий аэропорт ҳисобланади. У энг йирик аҳоли пункти ва Норвегиянинг Сваальбард провинциясидаги Лонгйир маъмурий марказида жойлашган. У - Платоберг тоғи этагида бўлиб, Лонгйирдан шимоли-ғарб томон 3 километр нарида. Свальбард дунёдаги энг шимолий фуқаролик аэропорти ҳисобланади.\nХуанчо-Ираскуин аэропорти, Антил ороллари\nАсосий мезон - қўниш йўлагининг узунлиги бўйича Саба оролининг Хуанчо — Ираускин аэропорти дунёдаги энг хавфли аэропорт ҳисобланади. Қўниш чизиғининг узунлиги - 400 метрдан кам бўлиб, унинг атрофи қоялар ва денгизлардан иборат. Бу ҳудуддаги шамол вазиятни янада мураккаблаштиради - Саба ороли кучли шамол эсувчи ороллар сирасига киради, боз устига шамоллар ўз йўналишини мунтазам равишда ўзгартиради. Айнан шу сабаб аэропорт хусусий рейслар учун ёпиқдир. Бу ерда фақат «Windward Islands Airways» маҳаллий авиакомпаниясининг махсус ўргатилган учувчиларгина қўнишни амалга ошира олишади.\nБарра аэропорти — қумли қўниш йўлагига эга ноёб аэропорт. У дунёнинг энг хавфли 10 аэропорти сирасига киради. Аэропорт Шотландиядаги Барра оролининг шимолий бурчагида, Трай Мор кенг кўрфаз қирғоғида жойлашган. Сув оқими аэропорт фаолиятини узиб қўяди. Аэропорт тунда фойдаланишга тўғри келмайди (фақат фавқулодда парвозлар амалга оширилиши мумкин).\nҲонгконг Халқаро Аэропорти\nАэропорт 1998 йилда тижорат мақсадларида фойдаланиш учун очилиб, Каи Так аэропортининг ўрнини эгаллаган. У муҳим минтақавий юк транспорт маркази, йўловчи хаби ва Хитой, Шарқий ва Жануби-шарқий Осиёга йўл очувчи ҳаво дарвозаларига айлантирилди. Нисбатан қисқа тарихга эга бўлишига қарамай, Ҳонгконг Халқаро Аэропорти бир неча маротаба дунёнинг энг яхши аэропорти сифатида халқаро мукофотларни қўлга киритган. Аэропортнинг ноёблиги шундаки, унинг ҳудудида гольф майдони ҳам жойлашган.\nТонконтин Халқаро Аэропорти, Ҳондурас\nТонконтин аэропортининг денгиз сатҳидан бир неча юз метр баландликдаги қўниш йўлаги ҳаддан ташқари қисқа. Унинг узунлиги атиги 1800 метрни ташкил қилади. Тоғли манзара оғушида қўниш йўлаги зигзагни ёдга солади. Бу ернинг учувчиларидан бири шундай дейди: "GPS-навигатор ихтироси туфайли биз тоғлар орасидан мўлжал олиш имконига эга бўлдик. Йўлакка қўниш учун учувчилар сўнгги сонияларда 45 даражали кескин бурилишларни амалга оширишларига тўғри келади.\nҚирол Фахд Халқаро Аэропорти, Саудия Арабистони\nАэропорт инфратузилмаси 1990 йилда қурилган бўлса-да, у тижорат парвозлари учун 1999 йилнинг 28 ноябрида ишга туширилди. Аэропорт йўловчилар фойдаланиши учун ноқулай бўлганлиги учун кўпчилик Баҳрайн Халқаро Аэропортини маъқул кўрарди. Бироқ энди йўл тармоғи тараққий этди ва йўловчилар оқими кўпайди. Шундай бўлса-да, аэропорт мавжуд имкониятларидан тўлиқ фойдаланмайди, зеро унинг майдони аэропорт учун рекорд ҳудуд - тахминан 500 квадрат километрни эгаллаган.\nМакао Халқаро Аэропорти\nАэропортнинг қўниш йўлаги денгизнинг сунъий сатҳида, Тайп ороли яқинида барпо этилган. Асосий терминал ва ҳаво ҳаракатини бошқариш иншоотлари Тайп оролида жойлашган. Қўниш йўлаги икки йўл орқали перронга боғланган.\n09:22 / 24.04.2018


Ўзбекистонда 15 кундан кейин янги ўқув йили бошланади. Мазкур сана арафасида Ўзбекистоннинг икки тумани ва пойтахт Тошкент шаҳридаги мактаб ўқитувчилари билан суҳбатлашиб, мавжуд муаммоларни аниқлашга ҳаракат қилдик.\nБўка тумани маориф бўлими расмийси Ҳилола Жўрабоева жорий йилда бошланғич синфлар учун ўтган йилдаги каби китоблар етишмаслиги муаммоси бўлмаслигини, барча дарсликлар тўлиқ олиб келинганини маълум қилди.\n-Биринчи синфдан тўртинчи синфгача бўлган барча дарсликлар тўла олиб келинди. Инглиз тили дарсликлари ҳам келди. Ҳозир китоблар мактабларга тарқатилаяпти. Формани оқ-қора кофта –юбка қилдирдик. Биринчи синфга президент совғаси сифатида барча дарсликлар, ўқув қуроллари, сумкалар бепул берилади. Ота-оналар фақат форма сотиб олади, - деди Ҳилола Жўрабоева.\nУнга кўра, 2-синфдан бошлаб ўқувчиларга дарсликлар ижарага берилади. Бир комплект дарсликнинг йиллик ижара ҳақи 15 минг сўмни ташкил қилади. Ҳилола Жўрабоева туманда ўқитувчилар етишмаслиги муаммоси борлигини, айниқса рус тилида ўқитиладиган мактабларга эҳтиёж кучли бўлаётганини таъкидлади:\n-Мени ўзимда бошланғич синфларда 566 ўқитувчим бор. Бошланғич синфлар учун ўқитувчилар етишмаслиги муаммоси йўқ. Лекин юқори синфлар учун ўқитувчилар анча етишмайди. Биздаги асосий муаммо рус синфлари учун ўқитувчиларнинг етишмаслигидир. Ҳозир рус синфларига эҳтиёж жуда кучли бўлаяпти, ота-оналар болаларини рус синфларга беришга ҳаракат қилаяпти, аммо рус синфлари учун ўқитувчилар етишмаяпти, -деди Ҳилола Жўрабоева.\nСариосиё туманидаги мактаблардан бирининг ўқитувчиси бўлган Гулбаҳор ўзи яшаётган ҳудуддаги мактабларнинг энг асосий муаммоси дарсликлар етишмаслиги эканини айтди. Унга кўра, дарсликлар жуда эскирган, йиртилиб-титилиб кетган, янги дарсликлар жуда оз. “Айниқса,иккинчи синфдан юқорилар учун дарсликлар етишмаслиги долзарб муаммога айланган”, дейди ўқитувчи.\nГулбаҳор мактабдаги йиғимлар масаласига ҳам тўхталиб ўтди.\n-Мен ўз ўғлимдан мисол қилиб айтсам, ремонтга, спорт фондига, китоб ижарасига, обунага пул тўлайман. Бу йиғимларни ўқитувчилар йиғиб олади. Китоб ижараси йилига 15 минг сўм. Ремонт пули 15 минг сўм. Ўтган йили мен бир боламнинг ўзига мактабга 30 минг сўм пул бердим, -деди у.\nГулбаҳорнинг бир фарзанди мактабга боради. Ундан фарзандини мактабга тайёрлаш учун неча сўм кетганини ҳам суриштирдик.\n- Қиз боланинг кийим-кечаги 200 мингларга боради. Ўғил болаларники қимматроқ. Масалан, мен ўзимнинг ўғлимга бир ҳафта аввал 300 минг сўмга кийим қилдим. Бу пулга битта костюм-шим, бир жуфт пойафзал ва битта шапка берди. Ҳали сумкасини ва оқ қўйлагини олиб берганим йўқ. Яна юз минг сўм пул кетади, деб турибман. Чунки сумкасининг ўзи 35 минг сўм экан.ҳаммаси бўлиб 400 минг сўм пул кетади, -деди Гулбаҳор.\nТошкентлик ўқитувчи Гуласал Турсунбоеванинг айтишича, пойтахтда ҳам ота-оналар кўпроқ фарзандларини рус синфларига беришга интилмоқда, лекин Тошкентда ҳам рус тили дарсликлари тақчиллиги сезилмоқда.\n-Она-оналар болам рус синфига боради, деб туриб олишаяпти. Уларга биз: “Болангиз рус тилини билмаса, мулоқот қила олмаса, ўқишга қийналади. Бу унга руҳан ва ақлан таъсир қилади”, деб тушунтириш бераяпмиз. Рус синфига талабгорлар кўп, лекин дарсликлар етишмайди. Ўтган йили ҳам ўқувчилар сони жуда кўп бўлган, шунинг учун учинчи ва тўртинчи синфларга рус тили дарсликлари етмай қолди, -деди Гуласал Турсунбоева.\nСуҳбатдошимизнинг айтишича, Тошкент мактабларининг ҳар бири Маориф вазирлиги белгилаб берган тартиб асосида ўз мактаб формасини жорий этган. Шунинг учун мактаб кийим-кечаги учун кетадиган пул миқдорини аниқ айтиб бўлмайди:\n-Ҳар бир мактабнинг ўзида жорий этилган форма бор. Масалан, бизда қизлар учун кўк сарафан жорий этилган. Бу форманинг андозасини олиб, ота –оналар тикувчиларга тиктиришаяпти, -деди Гуласал Турсунбоева.


Home Page > > Инвесторлар, қулай фурсатни бой берманг!\nИнвесторлар, қулай фурсатни бой берманг!\nЖорий йилнинг 11 октябрида Президентимизнинг «Давлат мулки объектларини ва ер участкаларига бўлган ҳуқуқларни тадбиркорлик субъектларига сотиш тартибини соддалаштириш бўйича қўшимча чора-тадбирлар тўғрисида»ги фармони қабул қилинди.\nУнга мувофиқ, эндиликда савдоларга чиқарилган давлат мулки объектлари инвестисиявий ва ижтимоий мажбуриятларни белгилаган ҳолда 1 сўмга тенг қийматдаги бошланғич нархда сотилади. Шунингдек, бошқа кўчмас мулк объектлари бўйича қайта баҳоланмасдан, уларни ўтказиш кунидаги савдоларда шаклланган нархда «E-ИЖРО АУКЦИОН» электрон савдо майдончасига чиқарилади.\nИнвестициявий лойиҳаларни амалга ошириш учун аукцион ўтказмасдан, инвестор билан тўғридан-тўғри музокаралар орқали инвестициявий ҳамда ижтимоий мажбуриятлар белгилаган ҳолда ер участкаларини бериш ва бўш турган давлат кўчмас мулк объектларини белгилаган ҳолда сотиб олиш имконияти ҳам туғилди. Унга кўра, тегишли давлат идоралари томонидан давлат мулки объектлари ва ер участкаларига бўлган ҳуқуқларни сотиш тартибини соддалаштириш бўйича эксперимент тартиби белгиланди. У билан давлат мулки объектлари ва ер участкалари «E-ИЖРО АУКЦИОН» ягона электрон савдо майдончасида танлов иштирокчисининг инвестициявий ва ижтимоий мажбуриятлари инобатга олинган ҳолда сотилади.\n«Eлектрон онлайн-аукцион савдоларни ташкил этиш маркази» ДУК томонидан ташкил этилаётган электрон онлайн-аукцион савдоларига 4291 та бўш ер участкаси, 1 триллион 215 миллиард 973 миллион сўм инвестиция киритиш, 21 448 та янги иш ўрни яратиш шарти билан аукцион савдоларига чиқарилди. Бугунги кунга қадар «E-ИЖРО АУКЦИОН» электрон онлайн-аукцион савдоларида 1 767 та бўш ер участкаси 451 миллиард 617 миллион сўм инвестиция киритиш, 6 800 дан ортиқ янги иш ўрни яратиш шарти билан 12 миллиард 897 миллион 100 минг сўмга сотилди. Ҳозирда савдода яна 2524 та бўш ер участкаси, «E-ИЖРО АУКЦИОН» электрон онлайн-аукцион савдосида 208 та давлат мулки объекти мавжуд. Вилоят Давлат рақобат бошқармаси томонидан 15 та бўш турган давлат мулки объекти бошланғич баҳоси 1 сўм миқдорида 15 та янги иш ўрни яратиш ва 14 миллиард 475 миллион инвестиция киритиш шарти билан савдога қўйилган.\nТадбиркор ва инвесторлар ўзларига маъқул бўлган ер участкасини ҳамда бўш турган давлат мулки объектини онлайн-аукцион савдоларида қатнашиб, харид қилиш имкониятига эга. Аукционда иштирокингиз юрт равнақи ҳамда бизнесингиз тараққиётига улкан ҳисса қўшади.\nМИБ вилоят бошқармаси бўлим ходими.\nКўрилганлар сони: 1858


Октябрь ойидан бошлаб Қозоғистон йўлларида музлама бошланди.\nЎзини Андижон вилояти Бўз туманида яшовчи юк машинаси ҳайдовчиси Сардорбек Мадумаров деб таништирган ëш йигит президент Мирзиëевга “Ўзбекистондаги жамики халқаро юк ташувчи шофëрлар номидан гапираëтганини”айтади.\n“Ҳозирги кунда бизни қийнаëтган муаммолардан бири¸ мана ҳозир Қозоғистонда катта қор ëғиб¸ йўллар бекилиб қолди¸ йўллар музлама. Қозоғистон миграционний картага¸ яъни Қозоғистоннинг бу бошидан у бошигача ўтиб кетишимиз учун бизга срок қўяяпти. Бу срок беш кун. Йўлда ҳар хил ҳолат бўлади¸ беш кун муддат умуман етмаяпти шофëрларга. Ҳозирги кунда мана йўл бекилиб 6-7 кун қолиб кетди шоферлар¸ сроги ўтиб бўлди. Ўзбекистон чегарасига етганда Қозоғистон таможняси штраф солаяпти – 45 минг¸ 50 минг¸ 60 минг тенгегача. Бу дегани 150 долларга яқин пул бўлади”¸ дейди ҳайдовчи Сардорбек.\n“Автотранспортнинг тепасида бу соҳани умуман билмайдиган одамлар ўтирипти. Автотранспорт бўйича вазир ўринбосари Деҳқонов автотранспорт соҳасида 0. Бир умр темир йулларда ишлаган одам. Минтранс автотранспортчилар учун эмас¸ уларга қарши ишлайди. Улардан сўраладиган лицензиялар, қанақадир кераксиз ўқишлар¸ ҳаммаси кимларнингдир чўнтагини тўлдириш учун ўйлаб чиқилган. Ҳақиқий муаммоларга келганда¸ ҳеч ким ишлашни хоҳламайди. Фақат постсовет давлатлари эмас¸ Туркия¸ Эрондан транзит ҳам худди шундай аҳволда. Уларнинг юк машиналари Ўзбекистонда 3 ой туриши¸ йўлда истаганча маишат қилиши мумкин. Лекин Ўзбекистон юк машиналари Эрондан 7 кун¸ Қозоғистон ва Беларусдан 5 кун ичида чиқиб кетиши шарт. Ҳамма давлатда ўзбекистонлик юк ташувчиларни қийнашади¸ таъмагирлик¸ зўравонлик қилишади¸ лекин ҳукумат даражасида улар манфаатини ҳимоя қиладиган ҳеч ким йўқ”¸ дейди Транспорт вазирлигини бу соҳадаги ислоҳотларнинг энг катта тўсиғи деб атаган Озодлик суҳбатдоши.


Бош прокурор коррупцияга қарши уруш очди..ми?\nТўлқин Сўнгги беш йил давомида Ўзбекистонда 8043 нафар мансабдор шахс порахўрлик, ошна-оғайнигарчилик, қариндош-уруғчилик ва коррупцияга йўл қўйганликда айбланиб жиноий жавобгарликка тортилди.\nУлардан 118 нафари республика миқёсидаги, 1070 нафари вилоят ва 6855 нафари туман миқёсидаги давлат бошқаруви органлари вакилларидир.\nУшбу рақамлар Ўзбекистон Бош прокурори Рашид Қодировнинг “Халқ сўзи” газетасининг 22 апрель сонида эълон қилинган мақоласида келтирилади.\nБу мақолани яқинда навбатдаги 5 йил муддатга Бош прокурор лавозимига қайта тайинланган Рашид Қодировнинг ўтган йилларда амалга оширилган ишлар юзасидан ҳисоботи дейиш мумкин.\nМақолада айтилишича, жиноий жавобгарликка тортилган мансабдор шахсларнинг деярли ярми мулкни талон-тарож қилгани, ҳар бештадан биттаси мансаб ваколатларини суиистеъмол қилгани, ҳар еттитадан бири порахўрлиги учун судга тортилган.\nМақолада Р.Қодиров Президентнинг Вазирлар Маҳкамасининг 7 апрелдаги йиғилишида мансабдор шахсларнинг шахсий жавобгарлигини оширишга қаратилган гаплари асосида порахўрликка қарши кураш янада кучайтирилишини таъкидлайди.\nВазирлар Маҳкамасининг 2005 йил биринчи чораги якунларига бағишлаб 21 апрелда ўтказилган мажлисида ҳам мансабдор шахсларнинг шахсий жавобгарлигини кучайтириш долзарб масала сифатида муҳокама қилинди.\nХўш, Ўзбекистонда коррупцияга қарши кураш масаласи шу кунларда нега долзарблашди?\nБош Прокуратура матбуот хизмати раҳбари Светлана Ортиқова бунга сабаб Президентнинг мансабдор шахслар томонидан жиноятлар содир этилиши, коррупцияга қарши курашни кучайтириш тўғрисида прокуратура органларига берган топшириғи эканини таъкидлади.\nР.Қодировнинг мақоласида коррупция билан боғлиқ жиноятлардан айрим мисоллар ҳам келтирилади.\nМасалан, 2003 йилда “Ўзбекнефтгаз” миллий холдинг компанияси тизимида қатор конунбузарликлар содир этилган, мансабдор шахслар томонидан сунъий равишда нефт танқислиги келтириб чиқарилган. Тизимда содир этилган шу ва бошқа жиноятлар учун 379 шахс айбланиб, судга тортилган. Улар орасида “Ўзбурнефтгаз” акциядорлик компанияси бош директори Магазов, соҳадаги бошқа кўпгина мансабдор шахслар бор.\nБиргина Фарғона нефтни қайта ишлаш заводи, унинг таркибидаги корхоналар ҳамда нефт базаларининг мансабдор шахсларига нисбатан қўзғатилган жиноят иши бўйича 164 шахс айбдор топилиб, судга берилган.\nМақолада ёзилишича, сўнгги пайтларда “Ўзқишлоқхўжаликкимё” компанияси раиси Ф.Юсупов, унинг биринчи ўринбосари Ш.Муҳаммадиев ва бошқа 19 нафар масъул мансабдор шахс, Давлат ветеринария бош бошқармаси бошлиғи ва соҳадаги айрим мансабдор шахслар, вилоятлардаги бир неча касб-ҳунар коллежлари раҳбарлари, туман ҳокимлари турли айблар билан судга тортилган, вазифасидан озод қилинган ва ҳоказо.\nШунингдек, мақолада Наманган вилоятининг собик ҳокими Тўлқин Жабборов ҳам коррупцияда айблангани, аммо қилган ишларидан пушаймон бўлиб, келтирилган зарарни тўлиқ қоплагани сабабли жавобгарликдан озод этилгани айтилади.\nБош прокуратураси вакиласи С.Ортиқова “Озодлик” мухбири билан суҳбатда “ғараз ниятларда мансабга кўтарилган, жиноятлар содир этган шахсларни дунёқараши тор, ҳуқуқий билимга эга эмас, Ватан хоинлари деб ҳисоблаши”ни билдирди.\nЖурналист Шароф Убайдуллаев эса мансабдорлар ўз ҳуқуқини жуда яхши билишини, фақат жазосиз қолишига ишонгани сабаблигина жиноятлар содир этишини таъкидлади.\nУнинг айтишича, онда-сонда қурбонликлар керак бўлади ва айрим мансабдорлар жазога тортилади.\n“Коррупция пастдан бошлаб тозаланмайди. Чунки коррупция юқоридан пастга қараб урчиб боради. Порани юқоридагилар пастдагиларга бермайди, ахир”, - деди Ш.Убайдуллаев.\nШ.Убайдуллаевнинг фикрича, коррупциянинг олдини олиш учун фақат тузумни ўзгартириш керак.


«ИШГА МАРҲАМАТ» МОНОМАРКАЗИ ЎҚИТАДИ, ИШГА ЖОЙЛАШТИРАДИ - Ўзбекистон овози газетаси\n«ИШГА МАРҲАМАТ» МОНОМАРКАЗИ ЎҚИТАДИ, ИШГА ЖОЙЛАШТИРАДИ\nИнсонга бахтли, кўнгилдагидек ҳаёт кечириши учун кўп нарса керак эмас. Соғлик, тинчлик-хотиржамлик ҳамда доимий иш жойи ёки зарур эҳтиёжлари учун етарли даромад манбаига эга бўлиш кифоя. Буни кўпчиликдан эшитганмиз, ҳаётимиз давомида ҳам амин бўлиб боряпмиз. Айтиш керакки, эртасини ўйлаган ҳар бир мамлакат бандлик масаласига алоҳида эътибор қаратади, бўш иш ўринлари яратиш ҳамда малакали кадрларни тайёрлаш борасидаги кенг кўламли ислоҳотларни, дастурларни амалга оширади, чора-тадбирлар ишлаб чиқади.\nПрезидентимиз ташаббуси билан ўтган йил сентябрь ойида Яшнобод туманида фаолиятини бошлаган «Ишга марҳамат» мономаркази ташкил этилганига кўп бўлмаса-да, эришилган натижалар қувонарли.\nСтатистик маълумотларга кўра, бугунга қадар моно марказга беш юз нафардан ортиқ фуқаро мурожаат қилган. Шундан 63 фоизи хотин-қизлардир. Уларнинг уч юз нафарга яқини ўқишни битириб, ўз йўналишларида сертификатга эга бўлди.\n— Хабарингиз бор, мамлакатимиз раҳбари Яшнобод туманига ташрифи давомида марказимизда бўлиб, ҳар бир тингловчи билан самимий суҳбатлашганди, — деди мономаркази директори Нодира Умарова. — Ўқув-машғулот хоналарига кириб, шарт-шароитлар билан танишди. Ўқувчиларнинг бир дақиқа вақти ҳам бекорга кетмаслигини, марказда ўргатилаётган касблар ноёб ва келажакда ҳаётларида асос ва кафолатланган даромад манбаи бўлишини алоҳида таъкидлади.\nПрезидентимиз мамлакатимизда саноат ривожланаётганини айтиб, бу борада қатор вазифаларни белгилаб берди. Масалан, Тошкент шаҳридаги ҳар бир туманда биттадан моно-марказ ташкил этиш лозимлигини таъкидлади ва буни икки ой ичида амалга ошириш кераклигини айтди. Шунингдек, пойтахтимиздаги 18 минг аҳолини камбағалликдан чиқариш учун беш ойлик кечки ўқув шаклида курслар ташкил этиш кераклиги бўйича тавсиялар берди. Буларнинг замирида аҳолини рози қилиш мужассамланганини барчамиз яхши англаб турибмиз. Ҳар бир ўзгаришга бефарқ бўлмасдан амалий натижаларни кўрсатишимиз лозим. Шу боис жамоамиз билан маслаҳатлашиб, фикрлашиб, аниқ режаларни белгилаб олдик.\n— Марказимиз Президентимизнинг 2018 йил 20 августдаги қарорига асосан аҳоли бандлигини таъминлашга кўмаклашиш мақсадида ташкил этилган, — деди моно марказ бўлим мудири Шоҳрух Нуралиев. — Айни вақтда 22 йўналишда таълим берилиб, беш хорижий тил — яъни, рус, инглиз, корейс, япон, хитой тиллари ҳам ўргатилмоқда. Муҳими, меҳнат бозорида зарур бўлган кадрларни етиштириб беришга ҳаракат қиляпмиз.\nЎқиш даврига тўхталадиган бўлсак, ўқув курси уч ой бўлиб, дарслар асосан амалий машғулотлар асосида олиб борилади. Айтиш керакки, хорижда ишлаш ниятидаги тингловчиларга мазкур давлатларнинг қонунчилиги, маданияти, тилини ҳам ўргатиш йўлга қўйилган. Шунингдек, курс якунида битирувчилардан иш берувчи корхоналар томонидан комиссия ташкил этилиб, амалий имтиҳон олинади. Жараёнда иш берувчилар мутахассисиларни танлаб олишади. Шунингдек, марказимизда қўшимча хизматлар ҳам кўрсатилади. Хусусан, ўқувчилар малакали психологдан, ҳуқуқшуносдан маслаҳат олишлари мумкин. Айтиш керакки, мономарказда мини-технологиялар кўргазма майдончаси ташкил этилгани ҳам фойдадан холи бўлмаяпти.\nЭришилган натижадан қониқмай, келгуси режаларни, марраларни баланд олишимиз лозим, деб ўйлайман. Шундагина кўзланган мақсадга, аҳоли розилигига эришишимиз мумкин.\n— Аёлларни доимо гўзал бўлиб юришларини истайман, — деди марказда нейл-стилист йўналишида таҳсил олаётган Гулчеҳра Абдуллаева. — Шу боис, мазкур йўналишда тадбиркорликни бошлаганман. Бироқ истакнинг ўзи етарли эмас экан. Вақт ўтиб, малака оширишим, соҳамга тегишли замонавий билимларни эгаллашим кераклигини тушундим. «Ишга марҳамат» мономаркази ҳақида эшитиб, ҳужжатларимни топширдим. Рости, бугунги кунда мижозларим сони ортган, улар ишимдан хурсанд. Келажакда тадбиркорликни кенгайтириб, 2 та янги иш ўрни очиш ниятидаман. Албатта, моно марказда ўқиган опа-сингилларимизни ишга оламан.\n— Марказ ҳақида интернет орқали маълумот олганман, — деди «Қизил тоғ» хусусий корхонасида ишлаётган Ҳусан Йўлдошев. — Йўналишлар, ўқув курслари муддати билан танишиб, тил ўрганиш мақсадида марказга бордим. У ерда мени устозим Нормат Бобоев кутиб олди. Айни вақтда токарликка эҳтиёж катта эканини айтиб, мазкур йўналишда ўқишни тавсия қилди. Уч ой давомида талабчан ҳамда меҳрибон устозлардан таҳсил олдим. Назария билан биргаликда амалий ишлар билан машғул бўлдик. Дастгоҳларда деталлар ясадик. Хато ва камчиликларимизни кўриб, тузатишга ҳаракат қилдик. Муҳими, ишимизнинг устасига айландик. Ўқишни битиришим билан ишга жойлашдим. Ойлик даромадим ҳам кўнгилдагидек. Ҳаётимдаги ўзгаришларни кўраётган қариндошлар, ўртоқларим бунинг сабабини сўрашади. Мен уларга моно марказ ҳақида сўзлаб бераман. Ҳатто аксарият танишларим у ерда ўқиш учун навбатга ҳам ёзилишди.\n«Ишга марҳамат» мономаркази Ҳусан Йўлдошев, Гулчеҳра Абдуллаева сингари юзлаб инсонларнинг доимий даромад манбаига эга бўлишига сабаб бўлмоқда. Ўйламизки, марказнинг кейинги фаолияти ҳам самарали бўлади ҳамда мамлакатимизда ишсизликни олдини олиш, жамиятга керакли кадрлар тайёрлашда муваффаққият билан хизмат қилади.


Туманларда 11.04.2020 13:21\nМасофавий ўқиш самаралари\nХабарингиз бор, карантин сабаб, барча ўқув юртларида бўлгани каби умумтаълим мактабларида ҳам масофавий ўқиш жорий этилди.\nМиробод туманидаги 328-сонли умумтаълим мактаби жамоаси бу борадаги ишларни уюшқоқлик билан ташкил этиб, нафақат болажонлар, балки уларнинг ота-оналари билан ҳам ҳамкорликни йўлга қўйишган.\nМактаб жамоаси ёшларга сабоқ бериш билан билан бирга, уларнинг санитария ва гигиена қоидаларига ҳам риоя этиш юзасидан қатъий тушунтириш ишларини ҳам олиб бормоқда.\nУстозлар ўгити, ўқувчилар зукколиги ва онлайн тизимининг самараси\nЖорий йилнинг 5-7 апрель кунлари Москва шаҳрида мактаб ўқувчиларини карантин даврида билимларини синаб кўриш мақсадида "Время Знаний" Блиц конкурси халқаро турнири ташкил этилди.\nУшбу турнирда мамлакатимиз шарафини ҳимоя қилган Тошкент шаҳридаги бир қатор мактабларнинг ўқувчилари сафида Сергели туманидан ҳам умумтаълим мактаблари ўқувчилари, онлайн тизими асосида турли фанлар бўйича ўз билимларини синаб кўрдилар.\nЖумладан, Сергели туманидаги 7-сонли умумтаълим мактабининг 5-синф ўқувчиси Нигина Исманова математика фани бўйича ўтказилган ушбу Халқаро тадбирда фахрли иккинчи ўринга сазовор бўлиб, халқаро диплом соҳиби бўлди.\nДинара ғалабанг муборак!\nКуни кеча Москвада онлайн тизими орқали 4-синфларда таҳсил олаётган ўқувчилар ўртасида математика фани бўйича ўтказилган бутуниттифоқ Россия мактаблараро олимпиадаси мусобақаларида Сергели туманидаги 264-умумтаълим мактабининг 4 "а" синфи ўқувчиси Динара Бердиназарова ҳам хонадонидан туриб, масофавий, онлайн тизими орқали иштирок этиб, фахрли биринчи ўринни эгаллаб, Халқаро диплом соҳиби бўлди.\nБу ғалабада нафақат Динаранинг, унинг устозлари, ота-онаси, мактаб жамоасининг ўрни ҳам салмоқлидир.\nСергели тумани ҳокимлиги Матбуот хизмати


Португалия собиқ бош вазири БМТ Бош котиблигига номзодлар ичида пешқадамлик қилмоқда\n23:01 / 26.09.2016\nПортугалиянинг собиқ бош вазири Антониу Гутерриш БМТ Бош котиблик лавозимига сайланиш пойгасида пешқадамлик қилмоқда. БМТ Хавфсизлик кенгаши 26 сентябрда овоз бериш жараёнининг бешинчи раундини ўтказди. Унинг натижасини Россиянинг БМТдаги доимий аъзоси Виталий Чуркин маълум қилди.\nМаълумотларга кўра, Гутерриш 12 та қўллаб-қувватлов овозини қўлга киритган. Унга қарши иккита овоз берилган, бир овоз эса “ўз фикрини билдирмаган”. Гутерриш бу натижа билан 9 сентябрда ўтказилган раундда ғолиб бўлган.\nИккинчи ўринда эса Сербия ТИВ собиқ раҳбари Вук Еремич бормоқда. Уни ёқлаб олтита овоз берилган. Учинчи ўринда эса Словакия ТИВ раҳбари Мирослав Лайчак қайд этилган. Тўртинчи ўринда Аргентина ТИВ раҳбари Сусана Малькорра эътироф этилган.\nБМТ Бош котиб


АГАР ГЕМОРРОЙ ДАВОЛАНМАСА - DAVOLASH\nГлавная » GEMAROY\nАГАР ГЕМОРРОЙ ДАВОЛАНМАСА\nАвтор Davo На чтение 9 мин Просмотров 157 Опубликовано 03.11.2017\nАГАР ГЕМОРРОЙ ДАВОЛАНМАСА Ким тиббий мавзуда илмий-оммабоп асар ёзадиган бўлса, ўзини китобхон олдида қарздор деб ҳисоблайди. Бунда мақсад суҳбатдошни ўз вақтида шифокорга боришга ишонтиришдир.\nАммо натижалар кутилмаган бўлади. Шифокорга китобхон олдингидек бормайди. Аммо енгил, баъзан асабий бўлиб шундай фикр билдиради: «Эҳтимол, менинг организмимда нимадир содир бўлди!»\nГеморрой мавзусида энг кенг тарқалган нарсага қуйидаги сюжетлар киради:\n• геморройда қон кетиши саломатликни тиклаб бўлмас тарзда бузади ҳамда ҳаёт учун хавф туғдиради;\n• геморрой камқонликка олиб келади;\n• геморрой қонни зарарлаши мумкин;\n• геморрой йўғон ичак ҳамда орқа тешикнинг бошқа касалликлари билан боғлиқ;\n• геморрой газ ҳамда ахлат чиқаришга хавф туғдиради;\n• геморрой тўғри ичаклар чиқишига сабаб бўлиши мумкин;\n• геморрой ҳомиладорлик ҳамда туғишни мураккаблаштиради;\n• геморрой хавфли ўсимталарга олиб келади.\nҲаётда сен ҳеч нимани айта олмайдиган\nмавзулар бўлади. Тиббий амалиётда шифо нима фойдали эканлигини яхши биладилар. Бундай нарсалар муҳокама қилинади.\nСуҳбатни давом эттиришдан олдин мураккаб бўлмаган масалаларни ҳал қиламиз.\nВазифа номи: бизнинг мамлакатимиз (Россия назарда тутилган — тарж.) аҳолисини геморройдан сақлаш учун нечта проктолог мутахассис зарур?\n1. Россия Федерацияси аҳолиси 80 млн. кишини ташкил қилади.\n2. Агар россияликларнинг 14% и геморрой билан оғриган бўлса, бу ҳар 1000 кишига 140 тани ташкил қилади.\n3. Соғликни сақлаш вазирлиги меъёрлари бўйича поликлиникада ишлайдиган шифокор проктолог мутахассислар бир соатда 5 та беморни қабул қилишлари керак, бир бемор учун 12 дақиқа вақт кетади.\n4. Шифокор ойига 170 соат ишлайди. Бир ойда у 850 бемор, бир йилда эса 10200 беморни (агар тушликсиз ҳамда таътилсиз ишласа) қабул қилади.\nПроктолог мутахассис қабулига 11 млн 200 киши эҳтиёж сезади. Агар бу сонни проктолог мутахассиснинг ўртача йиллик меҳнат унумдорлигига бўлсак, натижа келиб чиқади.\nГеморройга чалинган беморларга ёрдам бериш учун бир йилда 109803 нафар проктолог мутахассис узлуксиз ишлаши талаб қилинади.\nОддий математик машқдан катта ёшлилар қандай хулоса қилишлари мумкин?\nБиринчи хулоса: арифметик ёндашувлар ҳамда реал ҳаёт мос келмайди.\nЗарур миқдордаги шифокор мутахассислар сонини ҳисоблаш учун соғликни сақлаш ташкилотчилари анча такомиллашган математик усулларни қўллайдилар, анча аниқ маълумотлардан фойдаланадилар ҳамда кўплаб омилларни ҳисобга оладилар.\nАммо агар биз 10 мартага хато қилсак ҳам, ишонч билан айтиш мумкинки, бутун Россияда 11 минг малакали проктолог мутахассислар етишмайди. Армияда мавжуд бўлган бундай проктолог мутахассислар мамлакат бўйлаб нотенг тақсимланган.\nИккинчи хулоса: геморрой учун хос бўлган белгилар бўлган барча россияликлар ҳам проктолог мутахассисга бормайдилар.\nКўп минглаб беморлар дастлаб бошқа ихтисосликдаги шифокор ёки мустақил тарзда даволанадилар.\nЭнди интернет ёрдамида ҳисоблашимиз мумкин. Аммо интернетдаги маълумотларга ҳам ишонч кам. Интернетдаги проктолог мутахассис виртуал, фойдаланувчидаги геморрой эса реал бўлади…\nШИФОКОРГА КЕЛМАГАНДА ҚАНДАЙ ЙЎЛ ТУТИШ ЛОЗИМ? ГЕМОРРОИДАЛ КРИЗДА НИМА ҚИЛИШ КЕРАК?\nГеморрой — миокард инфаркти, инсулт ёки бахтсиз ҳодиса эмас. Геморроидал криз вақтида шошилинч ёки «Тез ёрдам» чақириш шартмас.\nСизга поликлиникадаги жарроҳга мурожаат қилишни ҳамда проктолог мутахассис ёки жарроҳга кўринишни тавсия қиламиз.\nАгар иш жума кечқурун ёки кўп кунлик байрам пайтида содир бўлса-чи? Аммо бундай ҳолат ҳам бўлади. Шифокор билан учрашувни кутганда нима қилиш мумкин?\n«Касалликни даволаш эмас, уни олдини олиш маъқул». Мазкур афоризм муаллифи антик давр қадимги рим шифокори Целс саналади.\nЦелц афоризмига биноан римликлар ўзларини россияликларга қараганда камдан-кам даволаганлар. Тиббий ёрдам билан таъминланган қадимги римда ҳолат замонавий дунёга қараганда ёмонроқ бўлган. Ривожланган мамлакатларда, шунингдек, Россияда ҳам. Римда буюк империя бўлган.\nАмалий маслаҳатларга ўтамиз.\nГеморроидал кризнинг муҳим белгиси ачишиш ҳамда оғриқ, орқа тешикда узелларнинг катталашиши, бу соҳада ўсиб бораётган оқимлардир.\nСовуқ ёрдамида буни даволашни бошлаймиз.\nУйдаги музлатгичдан музни доим топиш мумкин. Стандарт кубик муз кичик полиэтилен қопчага солинади, тўрт қатламли бинт билан думбалар ўртасига жойлаштирилади.\nМуз ярим соат-40 дақиқа қўйилади. Бу вақтда бир неча муз парчалари самарали туради.\nКейин ярим соат-40 дақиқа давомида танаффус қилиш керак. Бу вақтда дори билан\nдаволаниш мумкин: шамдорилар қўйиш, оғриқ жойига маз томизиш.\n4-5 соат давомида бундай муолажа такрорланади.\nЭндиликда аптекаларда геморройни даволаш учун махсус мўлжалланган Кринус контейнерлари пайдо бўлди. Улардан фойдаланиш музли кубикларга қараганда қулайдир. Улар геморрой устидан ғалабани таъминламайди, аммо енгиллаштириши мумкин.\nАгар уйда муз топилмаса, совуқ сув ёки сув билан 5% ли сирка эритмаси аралашмаси томизилган 4-8 қатламли бинт салфеткадан фойдаланиш мумкин.\nҚўрғошинли малҳам ёрдам беради.\nСалфеткани ҳар 15 дақиқада алмаштиринг. Совутилган суюқлик идишини музлаткичда сақланг.\nЖуда кучайтириб юборманг, агар совуқ сизга ёқмаса, бу ёрдам бермайди.\nКартошкадан тайёрланган бўтқа яхши оғриқсизлантирувчи таъсирга эга. Бундай халқона восита кўздаги оғриқларни ҳам тез ва ишончли камайтиришга ёрдам беради.\nКартошкали компрессдан сўнг ванна қабул қилиш керак.\nЎтирувчи ванна кўп оворагарчиликни талаб қилмайди. Одатий хўжалик тазикига қулай ҳароратдаги сув қуйилади\n(30-32°С). Бунга ўтириш қулай бўлади.\nСувга марганцовка ёки доривор ўт дамламалари қўшиш кераклиги муаммоли бўлиб қолмоқда. Асосий шифобахш таъсирга 1 литр сувга 1 стакан доривор ўтлар дамламаси қўшилади.\nМарганцовка эритмаси шундай қўшилиши керакки, сув пушти рангга кирсин.\nДиққат қилинг!!! Марганцовка алоҳида идишда қуйилиши керак, тазикка тайёр эритма солинади.\nЎтли дамламалар ҳамда марганцовкани бир вақтда қўллаш мумкин эмас. Биттасини танланг.\nВанна давомийлиги 10-15 дақиқа бўлади. Бу етарлидир. Агар ванна енгиллик олиб келса, уларни ҳар 3-4 соатда такрорлаш мумкин.\nВаннадан сўнг шамдорилар қўйиш учун вақт келади.\nШамдориларни чап тарафга ётган ҳолатда қўйиш яхшидир. Агар бу қийинчилик туғдирса, тиззада туриб амалга оширилади.\nОғриқсизлантирувчи маз ҳамда шамдориларлар: «Ауробин» мойи, «Новокаинли шамдори»лар, «Анестезол» шамдорилари.\nЯллиғланишга қарши ҳамда бир вақтда оғриқсизлантирувчи маз ҳамда свчалар: «Проктоседил», «Проктогливенол», «Ультрапрокт».\nГеморроидал узеллар тромбозида қуйидагилар даволашга ёрдам беради: «Гепатотромбин Г.», «Троксевазин». Улар, шунингдек, оғриқларни камайтиради.\n«Постеризан» деб номаланувчи препаратлар анча самара беради.\nУларнинг таъсири концентрацияланган компонентлар яхши таъсирига асосланган. Бу дорилар юқори технологиялар натижасида яратилган.\nУлар организм учун қулай шароит яратади.\n«Постеризан» мазь ҳамда шамдорилар кўринишида ишлаб чиқарилади. Уни кунига 2 марта эрталаб ва кечқурун биттадан қўллаш керак.\nҲозирги вақтда яна табиатдаги бундай маҳсулотлар қувватидан фойдаланиш имконияти пайдо бўлди. «Релиф», «Препарейшн-\nЭйч» шамдори ва мазлари асоси ка- као мойи ҳамда акулалар ёғи саналади.\n«Релиф» ҳамда «Препарейшн» 50 га 50 таъсир кўрсатади. Ярим беморлар ундан рози, ярми эса норозидир.\nЎткир геморройни даволаш, маҳаллий таъсир бутун организмни даволаш билан тўлдирилса, самарали бўлади.\n«Детралекс» («Флебодиа — 600») препарати геморройни даволашда бурилиш нуқтаси бўлди.\n«Детралекс», қабул қилиш қанча эрта бошланса, оғриқлар, геморроидал узеллар чиқиши ҳамда бошқа аломатлар шунча тез йўқолади. «Детралекс» ёки «Флебодииа — 600»ни қабул қилиш ванна, маз ҳамда шамдори билан бирга амалга оширилади.\nУткир геморройни даволашда «Детралекс» қуйидаги схема бўйича қўлланилади:\n— 1-4 кунлар — кунига 3 марта 2 таблетка- дан;\n— 5-7 кунлар — кунига 2 марта 2 таблеткадан;\n— 8-20 кунлар — кунига 2 марта таблеткадан.\nТўлақонли даволаш 60 таблеткани қабул қилишни назарда тутади. «Детралекс» қабул қилиш курсини охиригача олиб бориш керак, 3-4 кундан сўнг енгиллашиб, ўз ҳолига ташлаб қўймаслик керак. Сунъий соғломлашиш 2-3 ҳафтадан сўнг бўлади.\n«Флебодиа — 600»дан қандай фойдаланиш тўғрисида дори йўриқномасидан ўқинг.\nШу мақсадлар учун капля ёки капсуладаги «Эскузан», «Троксевазин» капсуласи, «Венорутон»ни қўллаш мумкин. Бу барча воситалар вақт давомида текширилган. Айрим беморларга улар «Детралекс» ҳамда «Флебодиа — 600»га қараганда кам самара бериши мумкин.\nАгар 3-4 кунлик даволаш ёрдам бермаса, шифокорга мурожаат қилинг.\nГеморройда қон кетиши саломатликни бузади ҳамда ҳаёт учун хавфли бўлади.\nГеморройда ҳалокатли қон кетиши кам учрайди, аммо бир неча дақиқа давомида мустақил тўхтатиш мумкин.\nЯрим соатдан ортиқ вақт давом этадиган геморроидал қон кетишлар ҳаёт учун хавф туғдирйши бор гап.\nБундай ҳолатларда агар сиз ёлғиз яшасангиз, ўткир қон кетиш белгилари, кўз хиралашишини кутиб турмасдан «Тез ёрдам»ни чақиринг. Кириш эшиги очилгунча сиз ҳушингизни йўқотишингиз мумкин.\nҚон кетишини тўхтатиш геморроидал узелларга бевосита таъсир қилади ҳамда фақат шифокор буни даволаши мумкин. Тажрибасиз инсон орқа тешикка қон тўхтатувчи тампон қўймаслиги керак. Ҳар ким эмас, балки мутахассис проктологмутахассис.\nСиз вақтни йўқотишингиз мумкин\nКам драматик ҳолатларга қайтамиз. Геморрой учун такрорланувчи қон кетиши анча хосдир.\nГеморроидал қон кетишларда ўзини даволаш кам самарали бўлади.\nҚОН ТЎХТАТУВЧИ ШАМДОРИЛАР ҲАМДА МАЗЛАР ИУҚ «Детралекс»ни қўллаб қон ажралишини тўхтатиш мумкин. Аммо бу тез содир бўлмайди, даволаш бошлангандан 3-4 кун ўтиб амалга ошади. Аммо қон кетиши бир неча ҳафтага тўхтайди.\nҚон кетишини тўхтатиш учун анъанавий воситалар сифатида қичитқи, дасторбош, сув қалампиридан дамламалар хизмат қилган. Улар ичга қабул қилинади.\nТерапевт ҳамда гинекологлар «Викасол» таблеткасини тайинлашни яхши кўришади. Восита ёмон эмас, аммо унинг таъсири қўллаш бошлангандан 24-36 соат ўтиб ривожланади. «Дицинон» («Этамзилат») препаратининг таъсири анча тез бўлади.\nАммо барча уринишлар дори воситасида қон кетишининг олдини олишга қаратилган. Шу сабабли дамлама ҳамда қайнатмалар, дори қабул қилиш сизга ичакларни\nенгил бўшатиш имконини беради. Тўғри овқатланиш ҳам муҳим аҳамиятга эга.\nГеморройда қон кетиши қоидага кўра оғриқлар билан кузатилмайди. Шунинг учун шифокорга боришга шошилманг.\n(Visited 2 450 times, 1 visits today)\nОшкозон огриши — сабаблари, текширувлар, даволаш, йенгиллаштириш\nБронхиал астма (зикнафас) уйда даволаш\nБронхиал астма (зикнафас) Бронхиал астма нафас йўлларининг\nАСАБ ТИЗИМИ КАСАЛЛИКЛАРИ даволаш ТОП 20 усуллари\nАСАБ ТИЗИМИ КАСАЛЛИКЛАРИ уй шароитида даволаш учун\nЦелиакия глютен касаллиги даволаш йоллари келиб чикиш сабаби\nЦелиакия глютен касаллиги даволаш учун керак боладиган\nGijjani davolash — UY SHAROITIDA GIJJALARDAN HALOS BO’LISH YO’LLARI\nGijjani davolash — UY SHAROITIDA GIJJALARDAN\nIch ketishi uy sharoitida davolash usullari turlari kasalliklari sabablari haqida malumot\nIch ketishi uy sharoitida davolash usullari turlari\nРахит (мечкай)даволаш учун БУНИ ХАММА БИЛИШИ ШАРТ\nРахит (мечкай) ДАВОЛАШ касаллик келиб чикиш сабаблари\nВеналарнинг варикоз кенгайиши Даволаш учун буни килсангиз….\nВеналарнинг варикоз кенгайиши даволаш йуллари Веналарнинг


Абу Толиб ҳузурида Расулуллоҳ соллаллоҳу алайҳи васалламдан аҳд олишни талаб қилганлар ҳақида тушган оятлар\n6 йил аввал 1255 siyrat.uz\nИбн Исҳоқ: Абу Толиб ўз ҳузурида йиғилган жамоатга айтадиганини айтиб, улар ҳам берадиган жавобини бериб бўлганларидан сўнг улар ҳақида Аллоҳ шу оятларни туширди: «Сод. Зикр манбаи Қуръонга қасамёд этаман! Ҳа, кофир бўлган кимсалар (ҳақиқатни қабул қилишдан) ғурурда ва мухолифликда (доимий)дирлар. Биз улардан илгари қанча авлодни (куфрлари сабабли) ҳалок қилганимизда, улар ёрдам сўраб нидо (илтижо) қилганлар, (аммо у вақт азобдан) қочиб қутилиш вақти эмас эди. (Макка мушриклари) уларга ўзларидан (башар авлодидан) огоҳлантирувчи келганидан ажабландилар ва кофирлар айтдилар: «Бу (бир) ёлғончи сеҳргардир. (Шунча) илоҳларни битта илоҳ қилиб олибдими?! Ҳақиқатан, бу − жуда қизиқ нарса!» Улардан катталари (бир-бирларига) дедилар: «Юрингиз, ўз илоҳларингизга (сиғинишда) сабрли бўлингиз! Албатта, бу ирода этиладиган (бўлиб турадиган) нарсадир. Биз бу ҳақда (тавҳид ҳақида) сўнгги динда эшитмаганмиз. Бу фақат бир уйдирмадир»218. Бундан «Аллоҳ учтанинг (Аллоҳ, Марям ва Исонинг ёки ота, Ўғил ва муқаддас руҳнинг) биридир»219 дейишларидан насронийларни ирода қилганлар. «Бу фақат бир уйдирмадир».\nСўнгра Абу Толиб вафот этди.\nРасулуллоҳ соллаллоҳу алайҳи васалламнинг Сақифга боришлари ва бунга жавобан сақифликларнинг муносабати


Нақшбандия машойихлари. Султон Боязид Бaстомий (Қоддасаллоҳу сирруҳу) 4-қисм – Imom Buxoriy xalqaro ilmiy-tadqiqot markazi\nHome / АЛЛОМАЛАР / Нақшбандия машойихлари. Султон Боязид Бaстомий (Қоддасаллоҳу сирруҳу) 4-қисм\nНақшбандия машойихлари. Султон Боязид Бaстомий (Қоддасаллоҳу сирруҳу) 4-қисм\n07/03/2019\tАЛЛОМАЛАР 181 кўрилган\nСултонул Орифин Боязид Бастoмий ҳазратлари бир куни бомдод намозига тура олмади, ухлаб қолди. Ва намозини қазо этар экан, шу қадар йиғлаб, инградики, унга “Эй Боязид, бу гуноҳингни авф этдик, бу пушаймонлигинг ва кўз ёшинг учун 70 минг намоз савоби эҳсон этдим”, дейилди.\nБастoмий ҳазратларини яна бир марта уйқу олди. Шайтон келиб, уни уйқудан уйғотди: “Тур, намозга кечикяпсан!”– деди у.\n– Эй малъун! Сен ҳеч бундай қилмас эдинг, одамларнинг намози қазога қолишини истардинг, энди нима бўлди-ю, мени намозга уйғотяпсан?– деб сўради Бастoмий ҳазратлари.\n– Бир неча ой аввал сен бомдод намозига туролмай қолганингда, пушаймонликдан кўп йиғлаб, инграган эдинг ва авф қилинган эдинг, устига-устак 70 минг намоз савоби ҳам олган эдинг. Бугун яна 70 минг намоз савоби эмас, битта намоз савоби олишинг учун сени уйғотдим, – деди шайтони лаъин.\nБоязид Бастoмий ҳазратлари шундай ҳикоя қилади:\n– Менинг замонимда мингларча вали бор эди. Ҳаммаси ҳам ибодат, риёзат, кашф ва каромат соҳиби эдилар. Фақат асрнинг қутбларидан бири уммий (ўқимаган) бир темирчи эди. Мен бу ишнинг сир ва ҳикмати олдида ҳайрат ичида эдим.\nБола-чақасини боқиш учун кеча-кундуз босқон бошидан кетмаган бу темирчини кўриш учун бир кун дўконига бордим. Салом бердим. Мени кўриб, болаларча севинди. Қучоқлади, қўлларимни ўпди. Ва мендан дуо истади. У ҳали кашф оламига кирмагани учун ўз мақомидан хабарсиз эди.\nУ мендан дуо истаганига жавобан:\n– Мен сенинг оёқларингни ўпайин, сен менга дуо қил, – дедим.\nУ шундай деди:\n– Сенга дуо этганим билан ичимдаги дард енгиллашмайдида.\n– Дардинг нима?– деб сўрадим.\n– Қиёмат куни шунча одамнинг аҳволи нима бўларкин, деб бунга ёнишдан бошқа дардим йўқ, – деди темирчи. Ва ҳўнгир-ҳўнгир йиғлади. Мени ҳам йиғлатди.\nШу он ичимда бир нидо эшитдим: “Булар нафсим, нафсим” деганлардан эмас, “Умматим, умматим”, деганлардандир”.\nБуни эшитган заҳоти ичимдаги ҳайрат йўқ бўлди. Қутблик мақомининг бир оддий темирчига нима учун берилганини тушунгандай бўлдим.\nАнгладимки, бу каби инсонлар пайғамбаримиз солаллоҳу алайҳи ва салламнинг қалби тўғрисидадирлар, унинг ҳақиқатига мазҳардирлар.\n– Одамларнинг азоб чекиши билан нима ишинг бор?– деб сўрадим.\n– Нима ишим бор? Менинг фитратим хамиртуриши шафқат суви билан йўғрилгандир. Унинг ҳузурида соатларча ўтирдим. Суҳбат этдик. У намозда ўқиш учун фарз миқдоридан ортиқ сура ва оятларни билмас эди. Уларни ўргатдим.\nВа унинг олдидан 40 йил давомида эриша олмаганим даражаларга юксалдим. Ичим файзи илоҳийга тўлди. Ўшанда англадимки, қутблик сири бошқа нарса экан. У фазилат билан, илм билан, ибодат билан қўлга киритиладиган нарса эмас, балки Аллоҳнинг бергани экан.\nالتنقيح الاصول (توضيح فى حل غوامض التنقيح ) (Ат-Танқиҳ ал-усул (в. 3а) (= Тавзиҳ фи ҳал ғовамиз ат-танқиҳ))\nИслом оламидаги илк мадрасалардан бири Бухорода очилган\nБОЙ ИСЛОМ МЕРОСИ ЖАМЛАНГАН МАРКАЗ


15:56 / 04.09.2016 | sherzod | 1708\nАссалому алайкум! Ноўрин савол бераётган бўлсам олдиндан узр. Аллоҳдан Сизлардан рози бўлсин. Ҳеч қаердан кенгроқ маълумот топалмаганим учун бу саволни Сизларга бераяпман. Барчамиз биламизки Басмаласиз сўйилган ҳайвон гўшти ҳаромдир. Нима учун бундай? Сабаби нима? Излашдан ҳам тополмадим. Илтимос кенгроқ тушунтириб берсангизлар ёки линки бўлса ташлаб берсангизлар. Баъзида танишларим ҳам бунинг сабабини сўрашади. Уларга ҳам етқизмоқчиман. Дин йўлидаги хизматларингиздан Аллоҳ ажрини кўпайтириб берсин.\nВа алайкум ассалом! Аллоҳ таоло “Анъом” сураси 121-оятида марҳамат қилади : وَلاَ تَأْكُلُواْ مِمَّا لَمْ يُذْكَرِ اسْمُ اللّهِ عَلَيْهِ وَإِنَّهُ لَفِسْقٌ وَإِنَّ الشَّيَاطِينَ لَيُوحُونَ إِلَى أَوْلِيَآئِهِمْ لِيُجَادِلُوكُمْ وَإِنْ أَطَعْتُمُوهُمْ إِنَّكُمْ لَمُشْرِكُونَ۝ Устида Аллоҳнинг исми зикр қилинмаган нарсаларни еманглар. Шубҳасиз, у фисқдир. Албатта, шайтонлар ўз дўстларига сизлар билан тортишишни васваса қилурлар. Агар уларга итоат қилсангиз, албатта, сизлар ҳам мушриклар бўлурсизлар. Уламоларимиз ушбу оятнинг тафсирида «Агар мусулмон киши ҳайвонни сўяётиб, Аллоҳнинг исмини зикр қилишни унутиб қўйса, сўйган гўшти ҳалол», деганлар. Аммо билиб туриб, қасддан зикр қилмаса, ундай гўшт ҳаром бўлади. «Устида Аллоҳнинг исми зикр қилинмаган нарсаларни еманглар». Шунингдек, аввал ўтган оятларнинг ҳукмига биноан, аҳли китобларнинг сўйиши ҳам ҳалолдир. Бошқаларини эса ейиш мутлақо мумкин эмас. «Шубҳасиз, у фисқдир». Яъни Аллоҳнинг номи зикр қилинмай сўйилган ҳайвоннинг гўштини ейиш фисқ, яъни диннинг амридан чиқишдир. «Албатта, шайтонлар ўз дўстларига сизлар билан тортишишни васваса қилурлар». Шайтоннинг дўстлари бўлмиш кофир ва мушриклар имконлари борича сизлар билан тортишадилар. Турли масалаларда, жумладан, Аллоҳнинг номи зикр этилмай сўйилган ҳайвонларнинг гўшти ҳақида ҳам тортишадилар. Сизлар уларнинг гапларига, тортишувларига ҳеч эътибор бермаслигингиз керак. «Агар уларга итоат қилсангиз, албатта, сизлар ҳам мушриклар бўлурсизлар». Аллоҳнинг гапини уқмай, ўзганинг гапига юрган одам мушрик бўлмай, ким мушрик бўлсин?! Аллоҳнинг амрини тутмай, бошқанинг амрини тутган киши мушрик бўлмай, ким мушрик бўлсин?! Ҳатто ҳайвонларни сўйишда Аллоҳдан бошқанинг амрини тутиш ҳам ширк ҳисобланади. Кофир бўлиш эса умуман бошқа кулфат. (“Тафсири Ҳилол” китобидан). Валлоҳу аълам!\nЎликхонадаги маййитни ёриш ҳақида\nГўштнинг орасидан чиққан суюқлик\nЮкори нархда харид килиш: халол ёки харом?\nАёллар қўли ва оёқларидаги туклардани олиши


“Туронбанк” АТБ томонидан 2016 йилда Халқаро тикланиш ва тараққиёт банки иштирокида “Ўзбекистон Республикасида мева-сабзавотчилик тармоғини ривожлантириш” бўйича янги лойиҳаси доирасида кредитлар (лизинг) ажратиш йўлга қўйилди. - «Туронбанк» АТБ\n“Туронбанк” АТБ томонидан 2016 йилда Халқаро тикланиш ва тараққиёт банки иштирокида “Ўзбекистон Республикасида мева-сабзавотчилик тармоғини ривожлантириш” бўйича янги лойиҳаси доирасида кредитлар (лизинг) ажратиш йўлга қўйилди.\n“Туронбанк” АТБ томонидан 2016 йилда Халқаро тикланиш ва тараққиёт банки иштирокида “Ўзбекистон Республикасида мева-сабзавотчилик тармоғини ривожлантириш” бўйича янги лойиҳаси доирасида Фермер ва деҳқон хўжаликлари ҳамда қишлоқ хўжалик соҳасидаги кичик бизнес субъектларига имтиёзли кредитлар (лизинг) ажратиш йўлга қўйилди.\nКредитлар республикада мева-сабзавотчилик тармоғини ривожлантириш, яъни мева-сабзавотлар етиштириш, уларни сақлаш, қайта ишлаш ва қадоқлаш ҳамда янги техникалар сотиб олиш мақсадларига АҚШ доллари ёки миллий валюта – сўмда ажратилади. Кредитлар инвестицион лойиҳалар учун 3 йиллик имтиёзли давр билан 10 йилгача 2 000 000 (икки миллион) АҚШ доллари миқдоригача, айланма маблағларни тўлдириш учун 9 ой имтиёзли давр билан 1,5 йилгача 200 000 (икки юз минг) АҚШ доллари миқдоригача миллий валюта – сўмда 9% ва АҚШ долларида 6% устама билан ажратилади.\nКредитлар Қорақалпоғистон Республикаси, Андижон, Наманган, Фарғона, Тошкент, Жиззах, Самарқанд, Қашқадарё ва Хоразм вилоятларида амалга оширилаётган лойиҳаларни молиялаштириш учун ажратилади. Лойиҳада ишбилармон ташаббускорлар камида 20% улуши билан қатнашиши талаб этилади.\n· Мазкур лойиҳа маблағлари ҳисобидан молиялаштиришни сўраб берилган ариза;\n· Бизнес режа;\n· Таъсис ҳужжатлари;\n· Таъминот сифатида тақдим этиладиган гаров ҳужжатлари;\n· Мол етказиб берувчилар билан тузилган шартнома ва контрактлар;\n· Тижорат таклифлари (камида 3 та мол етказиб берувчилардан);\n· Лойиҳанинг атроф муҳитга таъсири юзасидан давлат табиатни муҳофаза қилиш қўмитаси таркибий бўлинмаларининг ижобий хулосаси;\nБанк талабига кўра бошқа ҳужжатлар.\nАвтор: кўрсатилмаган / Манба: кўрсатилмаган / Кўришлар: 353


Йил бошидан буён девалвация даражаси 4,1 фоизни ташкил этади\nМарказий банк: Ўзбекистонда йил бошидан буён девалвация даражаси 4,1 фоизни ташкил этди\n21 Aprel 16:08 Иқтисодиёт\nВАЛЮТА КУРСИ ДЕВАЛВАЦИЯ МАРКАЗИЙ БАНК МИЛЛИЙ ВАЛЮТА миллион доллар миллион долларга\nТашқи шароитларнинг ўзгаришига жавобан миллий валюта курси март ойидаги тебранишлардан сўнг барқарорлаша бошлади ва бугунги кунда йил бошидан буён девалвация даражаси 4,1 фоизни ташкил этмоқда.\nМарказий банкнинг дастлабки ҳисоб-китобларига кўра, бу девалвация суръатлари деярли барча қисқа муддатли ўзгаришларни (шокларни) ўзлаштирган.\nХусусан, март ойининг дастлабки 20 кунида трансчегаравий пул ўтказмаларининг кунлик ўртача ҳажми 15 миллион долларга, аҳоли томонидан валюта сотилиши 32 миллион долларга, харид ҳажми эса 42 миллион долларга ошган.\nБундан ташқари, апрел ойининг дастлабки 20 кунида пул ўтказмалари ҳажми кунига ўртача 40 миллион долларга этган, аҳоли томонидан валюта сотуви 55 миллион долларни ташкил этган, ўртача кунлик харид ҳажми эса 22 миллион долларга қисқарган.\nЮридик шахсларнинг чет эл валютасига бўлган талаби ҳам мувозанатлашди ва апрел ойининг биринчи 20 кунида март ойининг мос даврига нисбатан 13 фоизга камайди, таклиф эса 21 фоизга ошди.\nЎзбекистонда гўшт импорти қарийб 11 баробар ошди\nЎзбекистонда ишбилармонлик фаоллиги индекси март ойида ўртача ўсишни кўрсатди


OzodlikOnline: Меҳнат муҳожиратида ўлган қанча ўзбекистонликни биласиз?\n12 май 2021, Тошкент вақти: 04:53\nСанкт-Петербургдаги “Ёшлар” ҳаракати ҳисоб-китобича¸ кейинги тўрт йил ичида Россиядан Ўзбекистонга 48 минг 674 нафар муҳожирнинг жасади юборилган. Айрим хабарларга кўра¸ кун сайин ошиб бораëтган жасадлар сонини камайтириш учун ўзбек расмийлари Россияда ишлаëтганлар уйига бориб¸ уларни тезда қайтариш борасида босим қилмоқда. Сиз таниган-билганлардан қанчаси Россия¸ қолаверса¸ хориждаги “меҳнат фронти”да нобуд бўлди?\nОзодликнинг WhatsApp ва бошқа ижтимоий тармоқлардаги саҳифасига Россияда ўлган ë ўлдирилган меҳнат муҳожирларига оид маълумот кунига келади.\n“Кеча Тушение метроси олдидаги янги қурилаëтган бинонинг 14-қаватидан иккита ўзбек фуқароси тушиб ўлди”¸ дейилади бу ҳақда 25 июль куни келган сўнгги хабарлардан бирида.\n“Ярославль вилоятида наманганликлар кетаëтган Нексия ағдарилиб кетиб¸ бир ўзбек воқеа жойида ўлган¸ тўрттаси касалхонага олиб кетилган”¸ дейилади ундан аввалгисида.\nОзодлик ихтиëрига келиб тушаëтган бундай хабарлардан Россияга иш излаб келаëтган ўзбекистонликлар сони ошган сайин¸ улар орасида турли сабабга кўра ўлаëтганлар сонининг ҳам ошиб бораëтганини кузатиш мумкин.\nСанкт-Петербургдаги “Ёшлар” ҳаракати раҳбари Махсуд Абдужабборовга кўра, Россиядан Ўзбекистонга жўнатилган “Юк-200”, яъни турли нохуш ҳодиса ва касалликлардан нобуд бўлиб, юртига юборилган ўзбекистонликлар сони 2008-2010 йилларда 164 нафар бўлган бўлса¸ кейинги тўрт йил ичида 48 минг 674 кишига етган.\n- Сўнгги тўрт йил ичида 49 мингга яқин ўзбекистонлик Россия ҳудудида оламдан ўтди. Шулардан 47 фоизи қотиллик қурбони бўлди. 20-30 фоизи қурилишлардан бахтсиз ҳодисалардан ўлди. 4-5 фоизи заҳарланиш, қолгани ўз жонига қасд қилганлар. Булар асосан аёллардир, дейди Абдужабборов.\nҲозирча Озодлик "Ёшлар" ҳаракати фаоллари тилга олган рақамларни Россия Миграция хизмати ёки бошқа расмий ташкилотдан тасдиқлатишга муваффақ бўлмади.\nЎзбекистон аэропортларида тобутларни қабул қилиб олиш билан шуғулланувчи айрим расмийлар¸ бир аэропортга Россиядан кунига ўрта ҳисобда иккита жасад келаëтганини эътироф этдилар.\nЖасадни юборишга пул топилмаганидан Россияда тупроққа берилган ўзбек муҳожирлари¸ ҳисобда ҳам йўқ.\nРоссиядан келаëтган тобутлар оқиминининг кучайганини билвосита эътироф этган Ўзбекистон ҳукумати бу фожиалар йўлини тўсишнинг ўзига хос усулини қўллашга киришди.\nРоссиядаги муҳожирларнинг Озодликка айтишича¸ айни кунларда уларнинг уйда қолган яқинлари маҳаллий милиция ва МХХ назоратидаги маҳаллақўмларнинг кучли босими остида қолган. Расмийлар¸ россиядагиларнинг бир неча ҳафта ичида уйга қайтарилиши¸ акс ҳолда жарима ва маъмурий жавобгарликка тортилишидан пўписа қилмоқда.\nАйрим изоҳларга кўра¸ ҳукумат Россиядан келаëтган ўликлар кўпайганидан ташвишга тушиб¸ шундай қарор олишга мажбур бўлган.\nРоссия¸ қолаверса¸ бошқа хориж юртларидаги меҳнат фронти¸ Сизнинг оилангизга қандай талофат еткизди?\nОилангиз¸ яқинларингиз¸ дўст ва танишларингиз орасида¸ Сиз билган неча одам муҳожиратда жон берди?\nЎзбекистонга кетаëтган тобутлар сонининг ошиши ортидаги асосий сабаб нима?\nБу жараëнни секинлатиш мумкинми?\nДушанба¸ 28 июль куни Тошкент вақти билан 19:05 дан 20:00 га қадар ўтказилган жонли суҳбат шу мавзуда бўлди.\nМуҳожирнинг жасади неча пул туради?\nКалугада ўзбекистонлик новвой ўлдирилди\nВладимирда нобуд бўлган ўзбеклар юртига жўнатилмоқда\nПетербургда уч ўзбекистонлик муҳожир ўлди\nМосквада муҳожирлар пичоқлаб кетилди


Сирғалида қўшнисининг ишониб топширган уй калитидан фойдаланган йигит 11 минг 205 АҚШ долларини ўғирлади - Darakchi\nСирғалида қўшнисининг ишониб топширган уй калитидан фойдаланган йигит 11 минг 205 АҚШ долларини ўғирлади\nЖАМИЯТ 07.11.2014, 17:41\nСирғали тумани Қурувчилар мавзесида яшовчи Раъно опа 2014 йил апрель ойининг ўрталарида қўшнисининг ўғли Шуҳрат Отажоновга ўғли Элёр мактабдалигини, у келса, уйининг калитини унга бериб қўйишини тайинлаб ўзи ишга кетади.\nҚўшнисининг калити қўлига тушган Шуҳратнинг фикри бирзумда ўзгариб, икки нафар танишига қўнғироқ қилади ва "ёғли" иш чиқиб қолганини айтади. У "дўст"ларига қўлидаги калитни кўрсатиб, хонадонга ўғирликка киришни режалаштиради.\nУчовлон Раъно опанинг уйига кириб, целлофан пакет ичидаги 11 минг 205 АҚШ долларини олиб чиқиб кетишади. Шуҳрат "дўст"ларига 2 минг АҚШ долларидан бериб, қолганини ўзида олиб қолади. Ўғирланган пулларга энг қиммат уяли телефон, кийим-кечак сотиб олишади, таксилар, ресторанлар улар хизматида бўлади.\nБир ҳафтадан сўнг, ўғриларнинг чўнтагидаги долларлар камая бошлагач, қўшнисининг калити ҳамон қўлида эканлигидан фойдаланиб, яна ўғирликка киришади.\nЭнг қизиғи, хонадон эгаси Раъно опа ўғли Элёрдан қўшнининг ўғли Шуҳратдан уйнинг калитини олгани ёки олмаганлигини ҳам сўрамаган. Ўғли ўзининг ёнидаги калит билан уйига кириб-чиқиб юраверган. Она ҳатто ўғлида уйнинг калити борлигини ҳам билмаган. Бундан фойдаланган Шуҳрат "дўст"лари билан иккинчи марта ўғирликка киради. Бу гал ҳеч вақо тополмагач, ошхонадаги пичоқ билан ётоқхонадаги бир неча шкафларнинг қулфини бузади ва уйни қулфламай чиқиб кетади.\nЎша куни Раъно опа эшикка калит солмоқчи бўлганида, эшиги очилиб кетади. Уйга кирганида эса ичкаридаги шкафлар бузилганини кўради. Хаёлига бирдан қўшниси Шуҳрат келади. Уйнинг калити ўшанда қолган, деган фикр ёдига тушади.\nБу ҳақда у зудлик билан туман ички ишлар бўлимига хабар қилади. Гумонланувчи сифатида сўроқ қилинган Шуҳрат Отажонов ўз "дўст"лари билан Раъно опанинг уйига икки марта ўғирликка тушганини ва 11 минг 205 АҚШ доллари ўғирлаб, унинг анчагина қисмини ўз эҳтиёжлари учун ишлатиб юборганини тан олди.\nЖиноий гуруҳ ўз қилмишлари учун қонун олдида жавоб берди.\nМанба: “Инсон ва қонун” газетаси


Халқаро футбол федерацияси (ФИФА) терма жамоаларнинг янгиланган рейтингини эълон қилди. Ўзбекистон миллий терма жамоаси 561 очко билан 63-ўринни сақлаб қолди.\nЎзбекистон Осиё футбол конфедерацияси (ОФК)га аъзо терма жамоалар орасида 6-ўринда қолди. Эрон 794 очко билан Осиё мамлакатлари орасида пешқадамликни сақлаб қолган. Дунё рейтингида эса форслар 1 поғона пастлаган.\nЖанубий Корея 691 очко билан қитъада 2-поғонани эгаллаган бўлса, кучли учликдан Япония (629 очко) жой олган. Австралия (622 очко) ва Саудия Арабистони (610 очко) мос равишда 4–5 ўринларни эгаллаган.\nЭрон – 32-ўрин;\nЖанубий Корея – 39-ўрин;\nЯпония – 52-ўрин;\nАвстралия – 54-ўрин;\nСаудия Арабистони – 56-ўрин;


Мустаҳкамлик ҳақида — У ким, бу нима — QOMUS.INFO\nQOMUS.INFO > М ҳарфи > МУСТАҲКАМЛИК\nМУСТАҲКАМЛИК, пишиқлик тор маънода — материаллар (металл, ёғоч, темир-бетон ва б.)нинг ташқи куч таъсирида емирилишга чидамлилик хусусияти; кен г маънода — материалларнинг ҳам емирилишга, ҳам шаклини ўзгартиришга (пластик деформация, яъни қайтмас шакл ўзгаришига) қаршилик қилиш хоссаси. Матери-алнинг ҳам ташқи куч, ҳам ички куч таъсирида («ўз-ўзидан») емирилишга чидамлилиги пишиқлик деб аталади. Пишиклик Мустаҳкамликни ҳам ўз ичига олади. Мустаҳкамлик жисмни ташкил қиладиган атомлар, молекулалар ва ионларнинг ўзаро таъсирлашув кучларига (бу кучларнинг каттакичиклигига) боғлиқ бўлади. Мустаҳкамлик фақат материалнинг ўзига эмас, балки унинг қанчалик зўриққанлиги (чўзилганлиги, қисилганлиги, эгилганлиги ва б.)га, материалдан фойдаланиш шаро-ити [тра, куч таъсир этиш тезлиги ва такрорланиш (цикллари) сони, атроф муҳитнинг таъсири ва б. ]га хам боғлиқ бўлади.\nЮқорида айтиб ўтилган омилларнинг қайси бири мавжудлигига қараб, Мустаҳкамлик пишиклик чегараси, оқувчанлик чегараси, толиқиш чегараси ва б. ўлчовлар билан ифодаланади. Материалларнинг Мустаҳкамлик ги чегаралари қиймати давлат стандартларида белгилаб қўйилади. Мустаҳкамлик шу қийматга етганда материалдан фойдаланиш хавфли ҳисобланади. Материалларнинг Мустаҳкамлик чегараси Н/м2 (яъни муайян юзага таъсир қиладиган куч) билан ўлчанади.\nМатериалларнинг Мустаҳкамлик гини ошириш жуда муҳим тадбир қисобланади. Бунинг учун материалга термик (иссиқлик) ёки механик ишлов берилади, қотишмаларга легирловчи қўшимчалар қўшилади (қ. Легирлаш), материал радиоактив моддалар билан нурлантирилади, арматуралар ва б. мустаҳкамловчи элементлар билан кучайтирилади (мас, темир-бетон материалларда бетон ичига темир арматуралар қўйиб кетилади).\nМатериалларнинг Мустаҳкамлик ги масалалари б-н материаллар қаршилиги фани шуғулланади. Биронбир материални муайян бир мақсадда ишлатиш учун (мас, машина деталлари ясаш, иморат қуриш, рельелар тайёрлаш ва б.) у М. ка синаб кўрилади (қ. Материалларни синаш). Бунинг учун турли усуллар, асбоблар, машиналар, стендлар, хисобкитоблар, формулалардан фойдаланилади. Синаш натижалари давлат стандартлари кўрсаткичларига, албатта, мос келиши шарт.


Балида 4 хорижлик маҳбус 15 метрлик туннел орқали турмадан қочди\n23:06 / 19.06.2017\nИндонезия полицияси Бали оролидаги Керобокан турмасидан 15 метрлик туннел орқали қочган 4 нафар хорижлик маҳбусни қидиришни бошлади. Бу ҳақда The Guardian нашри хабар бермоқда.\n"Тахмин қилишимизча, 15 метрлик туннелни қазиш учун бир ҳафтадан кўпроқ вақт кетган", деб айтди турма директори. Маълум қилинишича, туннел эни 50-75 см бўлган ва у турма девори остидан ўтиб, турма яқинидаги йўлда тугаган.\nПолициянинг тахминича, қочоқлар ҳали ҳам оролда, турма яқинида қолмоқдалар.\nНашрнинг ёзишича, турмадан 33 ёшли австралиялик, 43 ёшли болгариялик, 50 ёшли малайзиялик ва 31 ёшли ҳиндистонлик қочишга муваффақ бўлган. Таъкидланишича, австралиялик бошқа одамнинг паспортидан фойдалангани учун иммиграция қонунчилигини бузиш айблови билан жазо ўтаётган бўлган. Унинг озодликка чиқишига бор-йўғи 2 ой қолганди.\nБалида вулқон уйғонди — 10 дан ортиқ авиапарвозлар бекор қилинди


СИЁСИЙ ПАРТИЯ МАҚСАДСИЗ ЯШАЙ ОЛМАЙДИ - Ўзбекистон овози газетаси\n16 март куни Ўзбекистон Халқ демократик партияси Марказий Кенгашининг пленуми бўлиб ўтди.\nПленумда Ҳаракатлар стратегиясини «Фаол инвестициялар ва ижтимоий ривожланиш йили»да амалга оширишга оид Давлат дастури ижросини таъминлашда партия фракцияси, ташкилотлари ҳамда маҳаллий Кенгашлардаги гуруҳлари иштирокини янада кучайтириш масаласига алоҳида эътибор қаратилди. Таъкидландики, бу борада қабул қилинган партиянинг комплекс чора-тадбирлар дастури ижросини таъминлаш долзарб аҳамият касб этади.\nПленумда Ўзбекистон ХДП Марказий Кенгаши раиси ўринбосари Улуғбек Вафоев партия ташкилотлари, депутатлик бирлашмалари фаолияти ҳақида атрофлича маълумот берди, шу билан бирга камчиликларни бартараф этиш ҳақида фикр-мулоҳазаларини билдирди.\n— Аввало шуни таъкидлаш лозимки, партиямиз Президентимизнинг «Парламентимиз ҳақиқий демократия мактабига айланиши, ислоҳотларнинг ташаббускори ва асосий ижрочиси бўлиши керак» номли маърузаси, ўз Низоми ва Сайловолди дастурида белгиланган вазифалардан келиб чиқиб, фаолиятини олиб борди, — деди Улуғбек Вафоев. — Хусусан, 2018 йил давомида партия томонидан ўтказилган турли йиғилишлар, давра суҳбатларида 286 масала кўриб чиқилди. Амалга оширилаётган ишларни янада ривожлантириш мақсадида тегишли қарорлар қабул қилинди. Бандлик ва меҳнат муносабатлари, Уй-жой коммунал хизмат кўрсатиш вазирликлари, Ногиронлар, Кўзи ожизлар, Карлар, Нуроний жамғармалари ҳамда бошқа йирик ташкилотлар билан 13 та ҳамкорлик меморандуми тузилиб, чора-тадбирлар режалари ишлаб чиқилди.\nУй-жой коммунал хизмат кўрсатиш ҳамда Бандлик ва меҳнат муносабатлари вазирликларининг ҳудудий бошқарма ва бўлимлари фаолияти билан боғлиқ 180 масала партия гуруҳларида, 115 масала доимий комиссияларда, 68 масала эса сессияларда муҳокама этилиб, қарорлар қабул қилинди.\nАйтиш керакки, партиянинг мурожаатлар билан ишлаш тизими тубдан ислоҳ қилинди. Раҳбарларнинг жойларга чиқиши ва сайёр қабуллар ўтказиши йўлга қўйилди. 15 000 га яқин фуқаро билан мулоқот ўтказилди, улардан 12265 мурожаат бўлди. Ушбу мурожаатларнинг 72 фоизи ижобий ҳал этилди.\nАҳоли мурожаатлари ва партия Сайловолди дастури ижросига тааллуқли 1033 масала партия гуруҳларида, 756 масала доимий комиссияларда ва 494 масала сессияларда кўриб чиқилди. Уларнинг ечими билан боғлиқ қарорлар қабул қилинди.\nПленумда Олий Мажлис Қонунчилик палатасидаги партия фракцияси, маҳаллий Кенгашлар ҳамда минтақавий ташкилотларда олиб борилган ишлар юзасидан ҳам сўз юритилди.\n— Фракциямиз ва маҳаллий Кенгашлардаги партия гуруҳлари фаолияти анча жонланди, кучайди, дейиш мумкин. Аниқ бир муаммоли масалани ўрганиш, таҳлил қилиш ҳамда бу борада ҳукуматга таклиф, тавсиялар тақдим этиш тизими шаклланди. Хусусан, фракциямиз аъзолари 175 қонун лойиҳасини ўрганиб чиқди. 17 қонун лойиҳасига фракциямиз ташаббуси билан концептуал ўзгартиришлар киритилди.\nПарламентга киритилган қонун лойиҳалари бўйича 315 та таклиф тайёрланди. Кўриб чиқилган қонун лойиҳалари бўйича депутатлар томонидан билдирилган таклифларнинг 220 таси қонунларни қабул қилиш жараёнида инобатга олинди. Шунингдек, фракциямиз ташаббуси билан 2018 йилда 1 парламент эшитуви, 3 «Ҳукумат соати» ташкил этилди. Депутатларимиз давлат ҳокимияти ва бошқаруви органларининг мансабдор шахсларига жами 24 депутатлик сўрови юборди.\nЛекин ҳалигача сусткашликка йўл қўйиб, жонини қийнамасдан вақт ўтказаётган депутатларимиз, очиғини айтиш керак, фракциямиз аъзолари ҳам йўқ эмас. Бундан кейин фидойи бўлмаган депутат сайловчилар назаридан қолади. Шуни ҳаммамиз ёдда сақлашимиз керак.\nНигора ЭШМЕТОВА, халқ депутатлари Тошкент шаҳар Кенгашидаги ЎзХДП гуруҳи аъзоси, Тошкент шаҳар Кенгаши Котибияти мудири:\n— Илк бор намуна тариқасида халқ депутатлари Тошкент шаҳар Кенгаши котибияти фаолияти йўлга қўйилганидан хабарингиз бор. Аввалига барчамиз бу тизим қандай ишлаши, вазифалари, самарадорлиги қандай бўлиши борасида узоқ ўйландик. Аммо кўп вақт ўтмасдан ижобий ўзгаришлар кўзга ташлана бошлади. Дастлаб, котибият низомини тасдиқлаб олдик. Кейин эса депутатларнинг беш йўналишдаги фаолияти акс этган электрон база яратилди.\nЯқин-яқингача аксарият депутатларимиз доимий комиссия йиғилишларига, сессияларга ҳеч қандай тайёргарликсиз келишар ва қатнашар эди. Эндиликда ҳар бир кўтарилаётган масала юзасидан тўпланган маълумотлар депутатларга олдиндан етказилмоқда. Табиийки, бу доимий комиссия ишида сифат кўрсаткичи ошишига, сессияда кўтарилган масала юзасидан энг мақбул қарор қабул қилишга ёрдам бермоқда. Ўтган йили Тошкент шаҳар Кенгаши энг намунали Кенгаш, деб топилди. Бу ишимизга бўлган масъулиятни янада оширади. Биздан янгидан-янги ташаббуслар, аҳоли муаммоларини ўрганиш ва ҳал этиш билан боғлиқ таклифлар кутилади. Ўйлаймизки, депутатлар билан бу борада ҳамкорликни мустаҳкамлашимиз, фаолиятимизни кучайтиришимиз зарур.\nРавшан АБДУЛЛАЕВ, Ўзбекистон ХДП Наманган вилоят кенгаши раиси, халқ депутатлари вилоят Кенгашидаги партия гуруҳи аъзоси:\n— Баъзи раҳбарлар кенг фикрлайдиган, таклиф бера оладиган ходимдан чўчийди. Бу нотўғри фикр, деб ўйлайман. Раҳбар атрофида малакали, ташаббускор кадрларни тўпламас экан, ташкилот ёки идоранинг иши кўзга кўринмайди. Хусусан, сиёсий партия тизимида ҳам шундай. Вилоят, туман партия кенгаши ходимлари халқ орасида юради. Аҳоли ўзини ўйлантираётган муаммо юзасидан унга мурожаат этганда, масаланинг ҳуқуқий, иқтисодий, маънавий томонларини тушунтириб берса, хўп-хўп. Бунинг тескариси бўлса, одамларда биргина ходим ҳақида эмас, партия ёки бутун тизим ҳақида салбий фикр уйғонади. Шу боис партия ташкилотида ишламоқчи бўлган ҳар бир номзод билан ўзим суҳбатлашаман. Унинг дунёқараши, ҳаётдан хабардорлиги ва қизиқишларига алоҳида эътибор қаратаман. Айниқса, туман кенгаши раислигига номзодлар кўрилаётганда, партия тизимида ишлаб кетган фахрийлар кўмагига таянамиз.\nҲар бир депутат, сиёсий партия ходими замон билан ҳамнафас бўлиши керак. Наманган вилоят кенгаши ходимлари ҳамда депутатларининг Телеграм ижтимоий тармоғида ўз гуруҳлари бор. Бу бизга ахборот ва тажриба алмашишда қўл келмоқда. Шунингдек, чекка ҳудудлардаги вазият, ечимини кутаётган масалалар, аҳолининг кайфиятидан доимий хабардор бўлиш имконини бермоқда.\nПленумда Ўзбекистон ХДП Марказий Кенгаши раиси Ҳотамжон Кетмонов иштирок этиб, кун тартибидаги масалалар бўйича фикр-мулоҳазаларини билдирди.\nШунингдек, пленумда қатор ташкилий масалалар кўрилди. Партиянинг йиллик умумий бюджети ҳақида маълумот берилди. Муҳокама этилган барча масалалар бўйича керакли қарорлар қабул қилинди.


Ўзбек жанг санъати 40 мингга яқин ўғил-қизни бирлаштирди / Olamsport.com\n15:53Данияда мухлислар ўйинни стадионда томоша қилишмоқда, аммо... (+ФОТО)\t0 15:32Украинада ҳам бокс шоуси ташкил қилишмоқчи\t0 15:11Конор ишлаб чиқарган илк вискининг кимга совға қилингани маълум, у - Президент!\t0 14:50Жошуа Пулевга қарши жанг Британияда ўтказилишини истамоқда\t0 14:39"Реал" 2020 йилнинг энг қиммат футбол клуби. "Ювентус" ТОП-10дан чиқиб кетди\t0 14:18Жастин Гэтжи: "Конорга қарши жанг қилишдан маъно йўқ"\t1 13:57Денис Истомин: Жокович томондаман. Мени ҳам айбланглар!\t0 13:36Конор Хабиб – Жастин жанги ғолиби билан тўқнаш келади\t0 13:15“Бавария” клуб рамзи туширилган ниқоблар сотувидан 250 минг евро ишлаб олди\t0 12:54Дунёнинг 405-ракеткаси бош совринга эга чиқди\t0 12:33Петра Прагадаги турнир ғолибасига айланди\t0 12:12Спортчилар ижтимоий тармоқларда\t0 11:48“Барселона” ва “Реал” бир футболчи учун курашади\t0 11:24Ўзбекистонда велоспортнинг BMX йўналиши бўйича трасса қурилиши бошланди\t0 11:00WBА президенти лавозимига қайта сайланди\t0\n03 апр 11:47\nЎзбек жанг санъати 40 мингга яқин ўғил-қизни бирлаштирди\nЁшларимиз орасида кураш, белбоғли кураш, "Турон" яккакураши, ўзбек жанг санъати ва бошқа миллий спорт турларига қизиқиш кучаймоқда.\n2009 йилда ташкил этилган Ўзбек жанг санъати федерацияси мазкур cпоpт турини янада оммалаштириш, машғулотларни юқори савияда тaшкил этиш, спортчиларнинг тажриба ва маҳоратини ошириш учун зарур шарт-шароит яратиш, малакали мураббийлар тайёрлашга алоҳида эътибор қаратмоқда. Мамлакатимизнинг турли ҳудудларида тaшкил этилган тўгаракларда 40 мингга яқин ўғил-қиз мазкур спорт тури билaн мунтазам шуғулланмоқда.\nЎзбек жанг санъати билан олти ёшдан бошлаб шуғулланиш мумкин. Дaстлаб бошлaнғич кўникмалар ҳосил қилиш учун соғломлаштириш машғулотлари ўтилади. Кейин жанг санъати пухтa ўргатилади. Болалар мусобақаларга босқичма-босқич тайёрлаб борилади.\n- Машғулотлар жараёнида спортчиларнинг маънавий юксалишига ҳам катта эътибор қаратамиз, – дейди жaнг сaнъaти бўйича Ўзбекистон терма жамоаси мураббийи Шерпўлат Усмонов. – Сабаби, спортчининг иродаси мустаҳкамланишида маънавий юксалиш муҳим ўрин тутади.\nЎзбек жанг санъатини дунёга миллий либос ва ўзбек тилидан фойдаланган ҳолда танитаётган ёшлар сафи кенгаймоқда. Айниқса, истеъдодли эгизаклар Карина ва Сабина Кимнинг ютуқлари таҳсинга лойиқ. 2012 йилдан мазкур спорт тури билан мунтазам шуғуллана бошлаган опа-сингиллар ўша йили Ўзбекистон чемпионатида биринчи ўринни эгаллади ва терма жамоа аъзолари бўлди.\nСабина халқаро майдондаги илк ғалaбасига 2014 йили Жанубий Кореяда ўтган Бутунжаҳон яккакурашлар фестивалида эришган бўлса, Карина орадан бир йил ўтиб, ушбу мусобақада ғолиб чиқди. Улар бугунга қaдар Pоссия, Португалия, Италия, Франция ва Қозоғистонда ўтказилган бир қатор мусобақаларда шоҳсупага кўтарилди.\nҲозир Сабина ва Карина Ким Ўзбекистон давлат жисмоний тарбия ва спорт университетининг 4-босқичида таҳсил олишмоқда.\n– Халқимиз миллий қадриятларини ўзида жам қилган ўзбек жанг санъати билан шуғулланиш менга катта завқ бағишлайди, – дейди Карина. – Бу спорт тури нафақат жисмонан, балки маънан бақувват бўлиш билан бирга, тарихимиз ва маданиятимизни ҳам ўргатади. Ўтган вақт давомида терма жамоa сафида Карина билан чет давлатларда ўзбек жанг санъатини кенг оммалаштиришга ҳисса қўшиб келмоқдамиз.


23 январ 2022, Тошкент вақти: 05:10\nБош вазир А. Арипов ва Фарғона вилояти ҳокими Ш. Ғаниев Сўх туманида, 12 август, 2020\nСўнгги 10 кун ичида Сўх туманида расман 7 киши, норасмий манбаларга кўра, 20 дан ортиқ одам ҳибсга олинди.\nБош прокуратура қўлга олинганларни шу йилнинг 31 майида Сўх туманида содир бўлган оммавий тартибсизлик ва вилоят ҳокими Шуҳрат Ғаниев ҳамда бошқа мулозимларнинг тошбўрон қилинишига алоқадорликда айблаб, уларга нисбатан Жиноят Кодексидаги оғир моддалар билан айблов эълон қилди.\nЯқинлари ва адвокатлари, бу айбловдан норози. Уларга кўра, қўлга олинганларнинг аксари ҳукуматдан муаммоларига ечим сўраган фаоллардир.\nАйрим таҳлилчилар, тўлалигича Қирғизистон ичида жойлашган Сўх туманидаги бу низо ва унда Фарғона ҳокимининг калтакланишига ҳукумат қайсидир шаклда чора кўришга ҳақли¸ деган фикрда.\nАйни пайтда¸ бу чора¸ Озодлик гаплашган кузатувчилар таъкидича¸ халқ дардини Бош вазирга очиқ айтган ёшлар эмас, аввало низога сабаб бўлаётган муаммоларни ечолмаган раҳбарларга нисбатан кўрилиши лозим.\nҲоким Ғаниев: Қайси ёшларимиз билиб-билмай шўхлик қилган бўлса, шуларга тегмайсизлар!\nШу йилнинг 31 май куни икки қӯшни давлат аҳолиси ўртасида оммавий жанжал содир бўлгани ортидан Фарғона вилояти Сўх туманига борган Бош вазир Абдулла Арипов можарога аралашиб қолган сўхликларга чора кўрилмаслигини айтган эди.\nВоқеа жойига борганида сўхликлар томонидан тошбўрон қилинган Фарғона вилояти ҳокими Шуҳрат Ғаниев эса, низога аралашиб қолганларга чора кўрилмаслигини ваъда қилган эди.\n"Мен ҳарбийларга ҳам, ички ишлар ходимларига ҳам - ҳаммасига айтаман: қайси ёшларимиз билиб-билмай шўхлик қилган бўлса, шуларга тегмайсизлар! Шунинг учун, жон укаларим, жон ўғилларим мен қолай, бир иккита оқсоқолларимиз қолсин, бизларнинг ишларимизга халақит қилманглар!.. Манга қара, хўй, гап бўлмагин! Мен тирик бўлсам, бир қарич еримни ҳам, бир пақир сувимни ҳам бериб қўймайман! Шунинг учун, сизлардан илтимос менинг ишлашимга халақит қилманглар! Ёшлик қилиб қўйманглар!"\nБу ваъдалардан уч ой ўтар-ўтмас¸ Сўхда қама-қама бошланди ва айнан шу воқеаларга "билиб-билмай аралашиб қолган" ëшлар ҳибсга олинди.\n25 август куни Бош прокуратура тўқнашувга алоқадорликда айбланган 6 сўхликка нисбатан жиноят иши қўзғатилганини маълум қилди. Бу шахсларга нисбатан, Жиноят Кодексининг 219 (ҳокимият вакилига ёки фуқаровий бурчини бажараётган шахсга қаршилик кўрсатиш) ва 244-моддалари (оммавий тартибсизликлар) билан айб эълон қилиниб, уларга “қамоққа олиш” тарзидаги эҳтиёт чораси қўлланди.\nФарғона водийсининг энг қалтис нуқталаридан бири саналган Сўхдаги қамоққа олишлар жамоатчилик назарида қолаëтган айни кунларда Озодлик ўзбекистонлик кузатувчиларнинг бу жараëнга оид фикрини ўрганди.\nОзодлик суҳбатдошлари хусусан¸ Бош вазир ва Фарғона вилоят ҳокимининг ваъдаларига қарамай¸ стихияли жанжалга аралашган ëшларнинг қамоққа олиниши сабабларига оид ўз мулоҳазаларини билдирди.\n"Ҳукумат халқ бош кўтариши олдини олишга киришди!"\nШу кунда Тошкентда яшаётган сўхлик собиқ мулозим, “Чашма” булоғи устидаги жанжалга йиллардан бери ечим топмай келаëтган сув муаммоси сабаб бўлганини айтади.\nИсми очиқланмаслигини сўраган собиқ мулозим фикрича, ҳибсга олинган сўхликлар, қирғизистонликлар билан чиққан жанжалдан сўнг Сўхга борган Бош вазир Абдулла Ариповдан шу ва бошқа сурункали муаммоларга ечим талаб қилганлардир.\nСобиқ мулозим¸ Сўхдаги қама-қамаларни давлат ва президент вакили саналган Фарғона вилояти ҳокими Шуҳрат Ғаниевнинг калтакланиши учун "ўч олиш" деб атаëтганлар баҳосида жон борлигини айтади.\n«Ҳақиқатан ҳам сӯхликларнинг сабрлари қолмаган эди. Бир томондан¸ бу ўч олиш¸ дейиш мумкин. Аммо, иккинчи томондан, давлат бор – бундай вазиятларда одамларни сал тартибга келтирмаса ҳам адолатсизлик бӯлади. Лекин, қўлга олинганларнинг кўпчилиги ҳақиқий айбдорлар эмас, шу масалада сўхликларга нисбатан адолатсизлик билан муомала қилиняпти. Арипов билан бӯлган учрашувда сўзга чиққанларнинг кўпчилиги бугун ҳисобот бермоқда. Ҳукуматнинг мақсади келажакда бош кўтармаслиги учун, сӯхликларнинг оғизини ёпиб қўйиш бўляпти».\n"Муаммога ечим сўраганларни "давлатга қарши" деб қамаш нотўғри сиëсат!"\nФарғоналик Баҳодир Элибоев йиллардан буён Сўх тумани муаммоларини кўтариб келаётган ҳуқуқ фаоли.\n31 май кунги воқеалардан буён тумандаги фаоллар билан алоқада бўлиб турганини айтган Элибоев, сўнгги бир неча кундан буён сўхликлар билан бундай алоқа узилганини айтади.\n- Сўхликлар менга очиқ айтишяпти: “Интернет, блогерлар бошқа дунёда экан, асл ҳаёт бошқа. Сиздан бизга ёрдам, бир фойда йўқ”, деб. Сўхликлар тўлиқ “духига ўтирди”¸ содда айтганда. Бундан буёғига улардан садо чиқиши қийин.\nБаҳодир Элибоев ҳам Сўхда майда чиққан низонинг асл сабаби сув эди ва бу муаммо ҳануз ҳал қилинмади, деган ишончда.\n-Мен тўғриси, расмийларни унча тушунолмай қолдим. Бу расмийлар борганда, қўшни давлат фуқаролари билан можаро бошланиб, сув талашиш жазаваси қўзиган эдида. Бунақа тўполонларда ўртага тушган одам бир -иккита мушт еб қолиши аниқда. Кўпчилик йигитлар буни тўғри тушунади, “ажратаман, деб калтак еб олдим” деб айтадиганлар кўп. Сўхда шундай ҳолатнинг каттароғи бўлди. Қирғизистон фуқаролари билан сўхликлар сув устида жанжаллашганда бориб қолдида расмийлар ва энди ўртада ғалва пайдо бўлиб қолди – сен нимага мени урдинг, дегандай. Чашма воқеасидаги асосий сабаб сув эди. Сув муаммосини булар ҳалиям ҳал қилишгани йўқ. Ўша пайтда икки томонни ажратмоқчи бўлишганида, буларга ҳам бир-иккита шапалоқ тушиб қолган эди, сўхликларни давлатга қарши, деб қамашяпти. Бу умуман нотўғри нарса.\nҲуқуқ фаолига кўра, Сўхдаги воқеаларга иштирок этган ва бу жараёнда ҳокимият вакилига зўрлик ишлатган ёки енгил тан жароҳати етказган шахсларга, Ўзбекистонда мавжуд қонунчиликка биноан, жарима ёхуд энг кўпи билан 15 суткалик қамоқ жазоси қўлланиши мумкин эди.\nАйни пайтда, Элибоев қалтис ҳудудда жойлашган Сўхда давлат мулозимларининг калтакланишини ҳукумат жавобсиз қолдирмаслиги кутилган ҳол эканини ҳам қўшимча қилди.\n- Сўхни бир қаранг: ер Ўзбекистонники, атрофи Қирғизистонники, ичида тожик миллатига мансуб аҳоли яшайди. Ростдан ҳам можароли ҳудудда ўзи. Водийнинг шу қисмида учта давлат кесишган – Қирғизистон, Ўзбекистон, Тожикистон. Аслида Сўхдаги муаммоларни уч давлат расмийлари ўтириб олиб, бирга ҳал қилиши лозим. Лекин, мана энди катталар Евроосиё иқтисодий иттифоқига қўшилиш – бу масаланинг ечими деяпти. Билмайман, бу қанчалик ечим бўла олади? Балки чегаралар очилиб, қирғиз биродарлар билан бемалол борди-келди қилармиз. Мана бугун Сўх-Водил йўли очилди, балки Риштон йўли ҳам очилиб қолар, ҳозирча яхшиликка умид қиляпмиз”.\n"Бу - Шуҳрат Ғаниевнинг қасд олиши эмас, юқоридан ҳал қилинган масала"\nСўх воқеаларини муттасил кузатиб борган журналист Зариф Султоний, 22 августдан Сўх туманида бошланган ҳибсга олишлар 31 майдаги каби тўполонларнинг такрорланмаслиги учун кўрилган чора, деган фикрда.\nЖурналистга кўра, бу чорани қўллаш қарори ҳам Фарғона вилояти ёки унинг ҳодисаларда тошбўрон қилинган ҳокими Шуҳрат Ғаниев даражасида қабул қилинмаган.\n-Масала жуда жиддий. Бу Шуҳрат Ғаниевнинг қасд олиши эмас, бу юқоридан ҳал қилинган масала, менимча. Мақсад халқни қўрқитиш. Агар индамай қўйилса, бошқа регионлар ҳам бундан хулоса чиқариб, демак ҳаққимизни талаб қилиб чиқсак бўлади, деган фикрга келишлари мумкин. Натижада, норозилик ҳаракатлари ёйилиб кетиш эҳтимоли бор. Шунинг олдини олиш учун ҳукумат халқнинг кўзини қўрқитиб қўйиш керак, деган мантиқ билан ҳаракатга тушган”.\nИжтимоий тармоқ: Ҳоким Ғаниевга жазо йўқми?\nСўхда май ойида бўлган воқеалар ортидан ёш-ёш йигитларнинг ҳибсга олиниши ва уларга нисбатан давлат тузумига тажовуз ҳамда ҳокимият вакилига қарши зўрлик ишлатиш каби айбловлар эълон қилиниши тармоқларда ҳам муҳокамаларга сабаб бўлмоқда.\nЖумладан, блогер Телеграм тармоғидаги bakiroo канали Ўзбекистоннинг халқаро ҳуқуқ устуворлиги индексида паст ўринда қолаётгани сабабларидан бири - мансабдорларнинг ноқонуний ҳаракати учун жазоланмаслиги экани, Сўхдаги аҳвол эса бунинг яққол исботи эканини ëзди.\n"Сўх иши" бўйича бу ҳолат янаям яққол кўриниб қолмоқда. Жаноб Ғаниев бутун бир халқ ва туманни ҳароми деса - жазо йўқ, картадан ўчириб ташлайман деса - жазо йўқ, йўлни ёпаман деса - жазо йўқ.\nҲокимият ва давлат органларига қаршилик кўрсатганларга эса маҳкама очилмоқда ва ёпиқ судлар билан ҳукм ўқилмоқда. Бу транспарент эмас. Бу ҳуқуқни ва қонунни танлама, бир ёқлама қўлланилиши.\nРейтинг, Ўзбекистон имиджи деб қайғураётганлар билсинки, афсуски, Ғаниевнинг ўзи бугунги Ўзбекистоннинг асл юзи".\nПрезидент: 50 йилда ҳал бўлмаган муаммони 3 ойда ҳал қилиб бўлмайди\nПрезидент Шавкат Мирзиёев шу йилнинг 6 июлида Фарғонада вилоят ва туманлар ҳокимлари, жамоатчилик вакиллари иштирокида ўтган йиғилишда Сўхдаги воқеалар ҳақида гапира туриб, туманда узоқ йиллардан бери ҳал бўлмай келаётган муаммолар йиғилганини тан олган эди.\n"Сўх воқеалари ҳам синов бўлди. Битта нарсани билишимиз керак, охирги 3-4 йилда қўшниларимиз билан, қирғиз халқи билан, қирғиз дўстларимиз, биродарларимиз, жон қўшнимиз билан жуда катта ишларни амалга оширдик. Ўйлайманки, биродарлигимиз, дўстлигимиз, қавм-у қариндошчилигимиз давом этади. Бу ножўя воқеалар дўстлигимизга, борди-келдимизга, эртанги кун учун режаларимизга таъсир кўрсатмаслиги керак...\nМуаммолар йўғамас, бор. Лекин тасаввур қилинглар, 50 йил ҳал бўлмаган муаммоларни 3 йилда ҳал қилиб бўлмайди. Қонун керак, вазминлик керак, қонунни амалга ошириш керак, ҳаммасини тарозига қўйиб, тўғри хулоса қилиб, дўст бўлишимиз керак, сабоқ чиқаришимиз керак. Келажакда борди-келдимиз, дўстлигимиз бунданам мустаҳкам бўлади. Қўшничилик - минг йилчилик".